text:
ABAKURAMBERE N’ABAHANUZI
IGICE CYA 29 - URWANGO SATANI YANGA AMATEGEKO Y’IMANA
Umuhati wa mbere Satani yakoresheje kugira ngo akureho amategeko y’Imana (yabikoreye mu baturajuru batarangwagamo icyaha), wamaze igihe gito bisa n’aho yageze ku ntego ye. Abamarayika benshi barashutswe; nyamara icyasaga no gutsinda kwa Satani cyamuviriyemo gutsindwa no guhomba, gutandukana n’Imana ndetse no gucibwa mu ijuru. AA 220.1
Igihe yongeraga gutangira amakimbirane ku isi, Satani yongeye gusa n’utsinze. Kubwo gucumura, umuntu yabaye imbohe ye, kandi ubwami umuntu yari afite araburekura abushyira mu maboko y’umugome gica. Noneho byasaga n’aho Satani ahawe urubuga rwo gushinga ubwami bwigenga no kugomera ubutegetsi bw’Imana n’Umwana wayo. Ariko inama y’agakiza yatumye bishoboka ko umuntu yongera kwiyunga n’Imana kandi akabasha kumvira amategeko yayo, ndetse umuntu n’isi ubwayo bikabasha gucungurwa mu buryo bwuzuye bigakurwa mu butware bw’umubi. AA 220.2
Satani yongeye gutsindwa, maze arongera yitabaza ibinyoma yizeye uko gutsindwa kwe kwahindukamo intsinzi. Noneho kugira ngo azane umwuka wo kwigomeka mu bantu bacumuye, yerekanye ko Imana ibera bitewe n’uko ngo yemereye umuntu kwica amategeko yayo. Umushukanyi ukomeye yaravuze ati: “Ubwo Imana yari izi ingaruka zizabaho, kuki yemereye umuntu kugeragezwa, gukora icyaha kandi akagera mu makuba ndetse n’urupfu? Bene Adamu, bibagiwe imbabazi nyinshi bagiriwe zahaye umuntu andi mahirwe, ntibita ku gitambo gitangaje kandi gikomeye umwami w’ijuru yatanze kubera kwigomeka kwa Satani, maze batega amatwi umushukanyi, binubira Umwe rukumbi wajyaga kubakiza akabakura mu mbaraga irimbura ya Satani. AA 220.3
Muri iki gihe, hari abantu ibihumbi byinshi basubira muri uko kwinubira Imana kuzuye ubwigomeke. Ntibabona ko kwima umuntu umudendezo wo kwihitiramo byaba ari ukumwambura uburenganzira bwe nk’ikiremwa gifite ubwenge, ndetse no kumugira igikoresho gisanzwe. Ntabwo umugambi w’Imana ari uguhata ubushake bw’umuntu. Umuntu yaremwe afite umudendezo wo kwihitiramo icyo ashaka. Kimwe n’abaturage b’andi masi yose, kumvira kwe kugomba kugeragezwa; ariko ntagezwa aho kwemera gukora ikibi biba ngombwa. Nta kigeragezo cyangwa igishuko cyemerwa ko kimugeraho adashobora gutsinda. Imana yatanze ibishoboka byose kugira ngo umuntu ntazabashe gutsindwa mu ntambara arwana na Satani. AA 220.4
Uko abantu biyongeraga, hafi y’abaturage bose b’isi bagiye mu ruhande rw’ingabo zigometse. Nanone Satani yongeye kuba nk’utsinze, ariko imbaraga z’Ishoborabyose zongeye gukoma ubugome mu nkokora, bityo Umwuzure weza isi ho guhindana kwayo mu mico mbonera. AA 220.5
Umuhanuzi aravuga ati: ” [. . .] iyo amategeko yawe ari mu isi, abaturage bo ku isi biga gukiranuka. Umunyabyaha nubwo urnugirira neza, ntabwo aziga gukiranuka; mu gihugu cyo gukiranuka azahakorera ibyo gukiranirwa, ntazahabonera ubwiza bw’Umwami Imana.” (Yesaya 26:9, 10). Uko ni ko byagenze nyuma y’Umwuzure. Bamaze kurokoka igihano cy’Imana, abari batuye ku isi bongeye kugomera Uwiteka. Incuro ebyiri zose, isi yanze isezerano ry’Imana n’amategeko yayo. Abantu babayeho mbere y’Umwuzure n’abakomotse kuri Nowa bose banze ubuyobozi bw’Imana. Bityo Imana yagiranye isezerano na Aburahamu maze Imana yitoranyiriza abantu bajyaga kubitswa amategeko yayo. Kugira ngo ashuke kandi arimbure abo bantu, Satani yahereyeko atangira gutega imitego ye. Abana ba Yakobo baguye mu mutego wo gushaka abagore mu bapagani ndetse no gusenga ibigirwamana byabo. Ariko Yosefu we yabaye indahemuka ku Mana, kandi ubunyangamugayo bwe bwabaye igihamya gihoraho cyerekana kwizera nyakuri. Kugira ngo azimye uwo mucyo, Satani yakoreye mu ishyari rya bene se wa Yosefu bituma bamugurishwa nk’inkoreragahato mu gihugu cy’abapagani. Nyamara Imana yahagarikiye ibyabaye byose kugira ngo kuyimenya bibashe kugera no ku baturage bo mu Misiri. Ari mu rugo rwa Potifari ndetse no mu nzu y’imbohe, Yosefu yarahigishirijwe kandi arahatorezwa ku buryo hamwe no kubaha Imana, byamuteguriye umwanya ukomeye wo kuba minisitiri w’intebe w’icyo gihugu. Imyitwarire ya Yozefu yahinduye byinshi uhereye ibutware kwa Farawo kugera mu gihugu cyose, bityo Imana imenyekana hirya no hino. Mu Misiri Abaisiraheli bahagiriye imibereho myiza n’ubutunzi bwinshi, kandi kubaha Imana bikwira mu bantu cyane. Ubwo abatambyi bakoreraga ibigirwamana babonaga ko idini nshya ikunzwe, bahagaritse imitima. Bayobowe na Satani n’urwango yanga Imana yo mu ijuru, biyemeje kuzimya uwo mucyo. Abatambyi bari barahawe inshingano yo kurera uwajyaga gusimbura umwami, kandi uyu mwuka wo kwiyemeza kuryanya Imana ndetse n’umuhati mu gusenga ibigirwamana ni wo waremye imico y’uwo wajyaga kuba umwami, kandi utuma Abaheburayo bagirirwa nabi ndetse barakandamizwa. AA 220.6
Mu myaka mirongo ine yakurikiye guhunga kwa Mose avuye mu Misiri, gusenga ibigirwamana kwabaye nkaho gutsinze. Uko umwaka wahitaga undi ugataha, ibyiringiro by’Abisiraheli byarushagaho gucogora. Umwami na rubanda birataga imbaraga zabo bagakwena Imana y’Abisiraheli. Uwo mwuka wakomeje gukura kugeza igihe wuzuriye muri Farawo waje guhangana na Mose. Igihe umuyobozi w’Abaheburayo yazaga imbere y’umwami amuzaniye ubutumwa buvuye ku “Uwiteka, Imana ya Isiraheli,” kutamenya Imana nyakuri si ko kwateye Farawo gusubiza ati: “Uwiteka ni nde, ngo mwumvire? Sinzi Uwiteka.” Ahubwo gusuzugura ububasha bwayo ni byo byabimuteye. Uhereye mu itangira ukageza ku iherezo, kurwanya itegeko ry’Imana kwa Farawo ntibyatewe no kutamenya, ahubwo ni urwango n’agasuzuguro. AA 221.1
Nubwo Abanyamisiri bari bararwanyije kumenya Imana igihe kirekire, Uhoraho yakomeje kubaha amahirwe yo kwihana. Mu minsi Yosefu yari umutware, Misiri yari ubuhungiro bw’Abisiraheli. Imana yari yarahawe icyubahiro binyuze mu neza yagiriraga ubwoko bwayo; ariko noneho Imana yihangana cyane, itinda kurakara kandi ikaba n’inyampuhwe zitarondoreka, yahaye urubanza rwose igihe ngo rwuzuze inshingano yarwo. Abanyamisiri bari baragezweho n’umuvumo binyuze mu bigirwamana baramyaga, bari barabonye igihamya cy’ubushobozi bw’Uwiteka, kandi ahashaka bose bajyaga kumvira Imana maze bagakira imanza zayo. Urwango no kwinangira k’umwami byagize ingaruka zo gukwiragiza kumenya Imana bituma Abanyamisiri benshi bitangira gukora umurimo wayo. AA 221.2
Kuba Abisiraheli barabaga biteguye kwifatanya n’abapagani no kwigana gusenga ibigirwamana kw’Abanyamisiri, byatumye Imana yemera ko bajya mu Misiri, ahagaragaraga cyane impinduka ziturutse kuri Yozefu kandi hakaba hari umwuka mwiza utuma bakomeza kuba ubwoko bwihariye. Aho niho kandi gusenga ibigirwamana kw’Abanyamisiri n’ubugome bwabo n’ikandamiza ryabo ryaranze imyaka yaherutse igihe Ahaheburayo bamaze mu Misiri, byagombaga gutera Abaheburayo guhungira ku Mana ya ba sekuruza. Nyamara aya mahirwe bari bafite Satani yarayakoresheje kugira ngo agere ku mugambi we, yijimisha intekerezo zabo maze abatera kwigana imigenzo ya ba shebuja b’abapagani. Mu gihe cyo kuba inkoreragahato mu Misiri, Abaheburayo ntibari bemerewe gutamba ibitambo. Kubw’ibyo, intekerezo zabo ntizerekezwaga ku Gitambo gikuru binyuze muri uyu muhango, maze kwizera kwabo gucika intege. Ubwo cyo gucungurwa kwa Isiraheli cyageraga, Satani ubwe yahagurukiye kurwanya imigambo y’Imana. Satani yari yiyemeje ko ubwo bwoko bukomeye bwarengaga miliyoni ebyiri buguma mu bujiji no mu miziro. Ubwoko Imana yari yarasezeraniye ko izaha umugisha kandi ikabugwiza, bukaba ishyanga rikomeye mu isi kandi ikabukoresha kugira ngo ihishurire abantu ubushake bwayo — ubwoko yashakaga kugira ubwoko bukurikiza amategeko yayo — abo bantu ni bo Satani yashakaga kugumisha mu mwijima n’ububata kugira ngo asibanganye kwibuka Imana mu ntekerezo zabo. AA 221.3
Igihe ibitangaza byakorerwaga imbere y’umwami, Satani nawe yari aho kugira ngo avuguruze umurimo wabyo kandi abuze Farawo kuzirikana ubutware bukomeye bw’Imana ndetse ye kumvira itegeko ryayo. Satani yakoresheje ubushobozi bwe bwose kugira ngo arwanye umurimo w’Imana n’ubushake bwayo. Icyo byagezeho gusa ni ugutegura inzira yo kwigaragaza gukomeye k’ububasha bw’Imana n’ikuzo ryayo, ndetse no kurushaho kugaragariza Abisiraheli n’Abanyamisiri bose kubaho n’ubutware bukomeye bw’Imana nyakuri kandi ihoraho. AA 222.1
Uwiteka yacunguje Isiraheli ukwigaragaza gukomeye k’ububasha bwe ndetse no guciraho iteka ibigirwamana byose byo mu Misiri. “Akurayo ubwoko bwe bwishimye, intore ze azikurayo ziririmba... kugira ngo bitondere amategeko ye, bakurikize ibyo yategetse” (Zaburi 105:43-45). Yarabarokoye ibakura mu bubata barimo kugira ngo ibajyane mu gihugu cyiza — igihugu yari yarabateguriye kubw’ubuntu bwayo ngo kizababere ubuhingiro bahungiramo abanzi babo, aho bagombaga kuba munsi y’igicucu cy’amababa ye. Yagombaga kubishyira ikabakikiza amaboko yayo ahoraho; bityo mu rwego rwo kwitura iyo neza yose n’imbabazi yabagiriraga nabo basabwaga kudasenga izindi mana uretse Yo, Imana ihoraho kandi bakerereza izina ryayo bakarihesha ikuzo mu isi. AA 222.2
Igihe bari bakiri mu buretwa mu Misiri, benshi mu Bisiraheli bari baribagiwe amategeko y’Imana ku rwego rukomeye, kandi bari baravanze amabwiriza y’ayo mategeko n’imigenzo n’imihango bya gipagani. Imana yabajyanye kuri Sinayi maze ihababwirira amategeko yayo ikoresheje ijwi ryayo bwite. AA 222.3
Satani n’abamarayika babi bari bahari. Ndetse n’igihe Imana yatangazaga amategeko yayo iyabwira ubwoko bwayo, Satani yacuraga umugambi wo kubashuka ngo abagushe mu cyaha. Ubu bwoko Imana yari yaratoranyije, Satani yashakaga kubuta kure akabutandukanya n’ijuru. Kubwo kubayobora mu gusenga ibigirwamana, Satani yajyaga kurimbura ibyiza byose byagombaga kuva mu kuramya. None se ni mu buhe buryo umuntu ashobora yazamurwa akagira agaciro binyuze mu kuramya ikintu kitamusumbya agaciro kandi kibasha gushushanywa bikozwe n’umurimo w’amaboko ye? Niba abantu bashobora kuba impumyi ntibabone imbaraga, igitinyiro ndetse n’ikuzo by’Imana ihoraho maze bakayigaragaza bakoresheje igishushanyo kibajwe, cyangwa igikoko cyangwa igikururuka; niba babasha kwibagirwa batyo isano iri hagati yabo n’Imana, abantu baremwe ku ishusho y’Umuremyi wabo, ku buryo bakwikubita hasi imbere y’ibintu bidafite ubwenge — icyo gihe ibibi byaba bifunguriwe inzira; ibyifuzo bibi byo mu mutima byabona icyuho maze Satani akabona urwaho mu buryo bwuzuye. AA 222.4
Hasi y’umusozi wa Sinayi, ni ho Satani yatangiriye gutegura umugambi wo gukuraho amategeko y’Imana, maze agakomeza wa murimo yatangiriye mu ijuru. Muri ya minsi mirongo ine Mose yamaze ku musozi ari kumwe n’Imana, Satani yakoraga ubudatuza abyutsa gushidikanya, ubuhakanyi no kwigomeka mu bantu. Ubwo Imana yandikaga amategeko yayo agomba guhabwa ubwoko bwayo bw’isezerano, Abisiraheli bo banze kuba indahemuka ku Uwiteka maze bahugira mu gusaba ibigirwamana bikozwe mu izahabu! Mose avuye guhura n’ubwiza bw’Imana butangaje, afite amategeko Abisiraheli ubwabo bari barasezeranye kumvira, yasanze basuzuguye amategeko y’Imana ku mugaragaro, bubamye imbere y’igishushanyo cy’izahabu bagisenga. AA 223.1
Ubwo Satani yashoraga Abisiraheli muri uku gutuka Imana bihandagaje, yari yateguye umugambo wo kugira ngo barimbuke. Ubwo bari biyerekanye ko bitesheje agaciro bikomeye, birengagije amahirwe n’imigisha Imana yari yarabahaye kandi bari bararahiriye kenshi ndetse bakomeje ko bazayibera indahemuka, yibwiraga ko Uwiteka azatandukana nabo akabarimbura. Uko ni ko yari kuzimangatanya urubyaro rwa Aburahamu, kandi urwo rubyaro rw’isezerano rwaragombaga gukomeza kumenyekanisha Imana nzima, ndetse muri urwo rubyaro ari ho hajyaga kukomoka Urubyaro nyakuri rwajyaga kuzatsinda Satani. Umugome gica yari yarateguye kurimbura Abisiraheli bityo akaba agwabije imigambi y’Imana. Nyamara na none Satani yongeye gutsindwa. Nubwo Abisiraheli bari abanyabyaha ntabwo barimbuwe. Nubwo kandi abinangiye bakajya mu ruhande rwa Satani batsembwe, abantu bicishije bugufi kandi bakihana barababariwe. Amateka y’iki cyaha cyari cyokozwe yagombaga guhora ari igihamya cy’icyaha n’igihano cyo gusenga ibigirwamana, ndetse n’ubutabera n’imbabazi z’Imana zitagerwa. AA 223.2
Isanzure ryose ryitegerezaga ibyaberaga kuri Sinayi. Mu mikorere y’ubwo butegetsi bwombi hagaragaye itandukaniro riri hagati y’ubutegetsi bw’Imana n’ubwa Satani. Abaturage bo mu masi atarigeze acumura bongeye kubona ingaruka z’ubuhakanyi bwa Satani ndetse basobanukirwa n’ubwoko bw’ubutegetsi aba yarashinze mu ijuru iyo aza kwemererwa kugira ubutware. AA 223.3
Mu gutera abantu kwica itegeko rya akbiri, Satani yari agambiriye gusigingiza uko basobanukiwe Imana. Kubwo kubatera kwirengagiza itegeko rya kane, atera abantu no kwibagirwa Imana. Kuba Imana idusaba kuyubaha no kuyisenga tukayirutisha ibigirwamana by’abapagani, biba bishingiye ku mpamvu yuko ari yo Muremyi kandi ko ibindi bintu byose bibaho ari yo bikesha kubaho. Uko ni ko bivugwa muri Bibiliya. Umuhanuzi Yeremiya aravuga ati: “Ariko Uwiteka ni we Mana nyamana; ni Imana ihoraho, ni Umwami w’ibihe byose . . . imana ‘isi, zizacibwa ku isi no munsi y’ijuru. Imana ni yo yaremye isi n’imbaraga zayo, isi n’abayirimo yayikomeresheje ubwenge bwayo, ijuru yaribambishije ubuhanga bwayo.” “Umuntu wese ahindutse nk’inka, nta bwenge agira; umucuzi w’izahabu wese yakojejwe isoni n’igishushanyo yicuriye; kuko igishushanyo cye cyayagijwe ari ibinyoma, kandi nta mwuka ubirimo. ‘Ni iby’ubusa, ni umurirno w’ubushukanyi: ku munsi wo guhanwa kwabyo bizarimbuka. Ibera Yakobo gakondo ntimeze nk’ibyo; kuko ari yo Banze ry’ibintu byose; kandi Isirayeli ari umuryango w’umwandu wayo. Uwiteka Nyiringabo ni ryo zina rye.” (Yeremiya 10:10-12,14 -16). Isabato, nk’urwibutso rw’ububasha bw’Imana bwo kurema, yerekana ko Imana ari Umuremyi w’ijuru n’isi. Kubw’ibyo rero, ni igihamya gihoraho cyerekana ko Imana iriho kandi ikatwibitsa gukomera kwayo, ubwenge n’urukundo byayo. Iyaba Isabato yarahoraga yezwa ukubahrizwa, ntihajyaga kubaho habaho umuntu uhakana Imana cyangwa usenga ibigirwamana. AA 223.4
Isabato yatangiriye muri Edeni, inganya ubukuru n’isi ubwayo. Yubahirizwaga n’abakurambere bose, uhereye mu irema ugakomeza. Mu gihe cy’uburetwa mu Misiri, Abisiraheli bahatirwaga n’abakorershaga uburetwa kwica Isabato, maze bituma bibagirwa ukwera kwayo ku rwego rukomeye. Ubwo amategeko yatangarizwaga kuri Sinayi, amagambo ya mbere y’itegeko rya kane yari aya ngo: “Wibuke kweza umunsi w’Isabato” - byerekana yuko Isabato itashyizweho icyo gihe. Twerekwa ko inkomoko yayo ari mu irema. Kugira ngo Satani asibanganye Imana mu ntekerezo z’abantu, yagambiriye gusenya urwo rwibutso rukomeye. Abantu babashije kugezwa aho bibagirwa Umuremyi wabo, ntibagerageza kurwanya imbaraga y’ikibi, kandi Satani yakwizera neza umuhigo we. AA 224.1
Urwango Satani yanga amategeko y’Imana rwamuteye kurwanya itegeko ryose ryo mu Mategeko Cumi. Itegeko ryo gukunda no kubaha ababyeyi rifitanye isano ya bugufi n’itegeko rikomeye ryo gukunda no kuba indahemuka ku Mana yo Mubyeyi wa bose. Gusuzugura ubutware bw’ababyeyi bidatinze bizatera umuntu gusuzugura n’ubutware bw’Imana. Ni yo mpamvu Satani akoresha imbaraga nyinshi kugira ngo ace intege ibyo itegeko rya gatanu risaba. Mu mahanga menshi y’abapagani, ihame rivugwa muri iri tegeko ryahabwaga agaciro gake. Mu bihugu byinshi ababyeyi baratereranwaga cyangwa bakicwa igihe cyose babaga batagishoboye kwifasha kubera ubusaza. Mu muryango umubyeyi w’umugore yahabwaga icyubahiro gike, kandi iyo umugabo we yapfaga, yabaga asabwe kumvira umuhungu we w’imfura. Kumvira ababyeyi kw’abana kwategetswe na Mose; ariko igihe Abisiraheli bitandukanyaga n’Uwiteka, itegeko rya gatanu n’ayandi, ntiyari acyitabwaho. AA 224.2
Satani “yahereye kera kose ari umwicanyi” (Yohana 8.44); kandi kuva igihe yagiriye ububasha ku bantu, ntiyabateye kwangana no kwicana gusa, ahubwo, ikirenze kwihandagaza bagasuzugura ubutware bw’Imana, yatumye kwica itegeko rya gatandatu biba kimwe mu bigize idini ryabo. AA 224.3
Kubera kugira imyumvire igoretswe ku byerekeye imico y’Imana, amahanga y’abapagani yagejejwe aho yizera ko gutamba ibitambo by’abantu ari ngombwa kugira ngo kugira ngo imana zabo zibagirire neza; bityo ubugizi bwa nabi bw’indengamere bwagiye bukorwa binyuze mu buryo bwinshi bwo gusenga ibigirwamana. Bumwe muri ubwo bugizi bwa nabi harimo imihango yo gucisha abana babo mu muriro imbere y’ibigirwamana byabo. Iyo hagiraga umwe muri bo ucamo akavamo atagize icyo aba, abantu bizeraga ko ibitambo byabo byemewe. Uwakiraga muri ubwo buryo yavugwaga ko imana zamugiriye neza mu buryo bw’umwihariko, bakamuha ibintu byinshi, maze nyuma yaho bakazajya bahora bamwubaha cyane. Uko ibikorwa bye by’urugomo byabaga bibi kose, bene uwo muntu ntiyigeraga ahanwa. Ariko iyo umuntu yanyuraga mu muriro agashya, ibye byabaga birangiye. Bizeraga ko umujinya w’ibigirwamana washobora gucubywa gusa n’uko bishe uwo muntu, bityo agatangwaho igitambo. Mu bihe by’ubuhakanyi bukomeye bene ibi bizira byari byiganje ndetse no mu Bisirayeli ku rugero runaka. AA 224.4
Kwica itegeko rya karindwi nabyo byakorwaga kera cyane mu izina ry’idini. Imihango irangwamo ibikorwa by’ubusambanyi bw’indengamere n’ibizira bikabije yari umugabane umwe mu gusenga kwa gipagani. Ibigirwamana ubwabyo byagaragazwaga ko bidatunganye, kandi n’ababisengaga nabo birunduriraga mu bibi by’indengakamere. Ingeso z’indengakamere zahawe intebe maze iminsi mikuru mu by’iyobokamana ikajya irangwa n’ibibi bikorwa ku mugaragaro. AA 224.5
Gushaka abagore benshi byakozwe kera cyane. Cyabaye kimwe mu byaha byatumye umujinya w’Imana usukwa ku isi yariho mbere y’Umwuzure. Nyamara nyuma y’Umwuzure uko gushaka abagore benshi kongeye gukwira hose. Wari umugambi wa Satani yari yarize neza wo guhindanya umuhango wo gushyingiranwa, agaca intege ibisabwa muri wo kandi akagabanya ukwera kwawo. Nta bundi buryo yari yizeye yajyaga gukoresha ngo yangize ishusho y’Imana mu muntu kandi ngo akingurire urugi ibyago n’ingeso mbi. AA 225.1
Kuva mu itangiriro ry’intambara ikomye, wari umugambi wa Satani ko agaragaza imico y’Imana uko itari kandi atere abantu kwigomeka ku mategeko yayo, ndetse uyu murimo usa n’aho wageze ku nsinzi. Imbaga y’abantu benshi batega amatwi ibinyoma bya Satani maze bakarwanya Imana. Ariko muri uko gukora kw’ikibi, imigambi y’Imana ijya mbere ishikamye igana ku gusohora kwayo. Igaragariza ibyaremwe bifite ubwenge byose ubutabera n’ubuntu bwayo. Bitewe n’ibishuko bya Satani, abantu bose bahindutse abica amategeko y’Imana, ariko kubw’igitambo cy’Umwana wayo, inzira irakinguwe aho babasha kunyura bakagaruka ku Mana. Ku bw’ubuntu bwa Kristo bashobora guhabwa ubushobozi bwo kumvira amategeko ya Data. Mu bihe byose, mu buhakanyi no kwigomeka, Imana iteranyiriza hamwe abantu b’indahemuka kuri yo - “ishyanga rifite amategeko y’Imana mu mitima yabo” Yesaya 51:7. AA 225.2
Satani yakoresheje ikinyoma kugira ngo ashuke abamarayika. Uko ni ko mu bihe byose yagiye akomeza gukora umurimo we mu bantu, kandi azakomeza iyi mikorere kugeza ku iherezo. Iyo yihandagaza akavuga ko arwanya Imana n’amategeko yayo, abantu bari kumutahura. Ariko ariyoberanya kandi akavanga ukuri n’ibinyoma. Ibinyoma biteza akaga kurusha ibindi ni ibivanze n’ukuri. Uko ni ko ibinyoma byakirwa bikigarurira kandi bikarimbura ubugingo. Satani akoresheje ubu buryo yikururiraho isi yose. Nyamara umunsi uraje ubwo gutsinda kwe kuzashyirwaho iherezo by’iteka ryose. AA 225.3
Uburyo Imana igenza abayigomera amaherezo buzasoreza mu gushyira ku mugaragaro umurimo umaze igihe kirekire ukorerwa mu rwihisho. Ingaruka z’ubutegetsi bwa Satani n’izo kwirengagiza amabwiriza y’Imana zizashyirwa ahagaragara aho ibyaremwe bifite ubwenge byose bireba. Amategeko y’Imana azashyigikirwa ashimangirwe. Bizagaragara ko imigenzereze y’Imana yagiye ishyirwa mu bikorwa hashingiwe ku byiza by’iteka by’ubwoko bwayo ndetse n’ibyiza by’ibyo yaremye byose. Satani ubwe, igihe isi n’ijuru bizaba bitanga ubuhamya, azerura ahamye ko ubutegetsi bw’Imana butabera kandi ko amategeko yayo atunganye. AA 225.4
Ntabwo igihe kiri kure ubwo Imana igiye guhaguruka ikarengera ubutware bwayo bwagizwe igisuzugurwa. “Kuko Uwiteka aje aturuka mu buturo bwe, azanywe no guhanira abo mu isi gukiranirwa kwabo” (Yesaya 29:21). “Ni nde uzabasha kwihangana ku munsi wo kuza kwe? Kandi ni nde uzahagarara ubwo azaboneka?” (Malaki 3:2). Kubera ibyaha byabo, Abisiraheli babujijwe kwegera wa musozi igihe Imana yari igiye kuwumanukiraho kugira ngo itangaze amategeko yayo. Iyo bawegera, bari gukongorwa n’ikuzo ryayo rirabagirana. Niba ukwigaragaza kw’imbaraga zayo kumeze gutyo kwararanze aho Imana yari yitoranyirije ngo ihatangarize amategeko yayo, mbese urukiko rwayo ruzaba ruteye ubwoba rute igihe izaba ije guca iteka rishingiye kuri ayo mategeko. Ni mu buhe buryo abasuzuguye ubutegetsi bw’Imana bazihanganira [kureba] ikuzo ryayo ku munsi ukomeye w’ingororano iheruka? AA 225.5
Ibiteye ubwoba byabereye kuri Sinayi byashushanyirizaga abantu uko bizaba bimeze ku munsi w’urubanza. Ijwi ry’impanda ryahamagariye Abisiraheli kuza guhura n’Imana. Ijwi ry’umumarayika ukomeye n’impanda y’Imana bizahamagara, ku isi hose, abazima n’abapfuye ngo bajye imbere y’Umucamanza wabo. Data wa twese n’Umwana bashagawe n’imbaga y’abamarayika, bari bahagaze kuri wa musozi. Ku munsi ukomeye wo guca imanza, Kristo “azazana n’abamarayika be, aftte ubwiza bwa Se.” (Matayo 16:27). Azicara ku ntebe ya cyami y’ikuzo rye maze amahanga yose ateranyirizwe imbere ye. AA 226.1
Igihe Imana yagaragariraga kuri Sinayi, mu maso y’Abisiraheli, ikuzo ryayo ryari rimeze nk’umuriro ukongora. Ariko ubwo Kristo azaza mu ikuzo rye azanye n’abamarayika be bazira inenge, isi yose izamurikirwa n’umucyo uteye ubwoba umuturutseho. “Imana yacu izaza, ye guceceka: Imbere yayo umuriro uzakongora, umuyaga w’ishuheri uzayigota. Izahamagara ijuru ryo hejuru n’isi na yo; kugira ngo icire ubwoko bwayo urubanza.” (Zaburi 50:3,4). Isoko y’umuriro uguramana izaturuka imbere ye maze itere ibintu byose gushongeshwa n’ubushyuhe bukaze, ndetse n’isi na yo n’imirimo iyirimo bishye bikongoke. AA 226.2
” [. . .]Umwami Yesu azahishurwa, ava mu ijuru, azanye n’abamarayika b’ubutware bwe, hagati y’umuriro waka, ahore inzigo abatamenye Imana n’abatumvira ubutumwa bwiza bw’Umwami wacu Yesu.” 2 Abatesalonike 1:7, 8. AA 226.3
Kuva umuntu yaremwa, ntihigeze habaho kwigaragaza kw’imbaraga y’Imana nk’igihe amategeko y’Imana yavugirwaga ku musozi wa Sinayi. “Isi yahinze igishyitsi, ijuru ryirengera imbere y’Imana: Sinayi iriya ihindira igishyitsi imbere y’Imana.” (Zaburi 68:8). Ijwi ry’Imana ryumvikaniye mu gicu rimeze nk’impanda rivugira mu guhinda umushyitsi guteye ubwoba kw’ibyaremwe. Uwo musozi watigise uhereye hasi ugera mu mpinga maze Abisiraheli bose bagira ubwoba bahinda umushyitsi, bikubita hasi bubamye. Uwavugaga rya jwi ryatigishe isi yaravuze ati: “Hasigaye rimwe, ngatera isi igishyitsi, ariko si yo yonyine, ahubwo n’ijuru na ryo.” (Abaheburayo 12:26). Ibyanditswe biravuga biti: “[. . .] Uwiteka azatontoma ari hejuru, arangurure ijwi rye ari mu butiro bwe bwera;” “ijuru n’isi bizatigita” (Yoweli 3:16). Muri uwo munsi ukomeye ugiye kuza, ijuru ubwaryo “rizakurwaho nk’uko bazinga igitabo.” (Ibyahishuwe 6:14). Ndetse n’agasozi kose n’ikirwa cyose bizakurwa ahabyo. “Isi izadandabirana nk’umusinzi, kandi izanyeganyezwa nk’ingando; igicumuro cyayo kizayiremerera, kandi izagwa, ye kongera kubyuka.” (Yesaya 24:20). AA 226.4
“Ibyo bizatuma amaboko yose atentebuka, n’umutima w’umuntu wese ukuka. Baziheba: umubabaro n’uburibwe bizabafata.” “Nzahana isi mbahora ibyo bakoze bibi, n’abanyabyaha nzabahana mbahora gukiranirwa kwabo, nzamaraho ubwibone bw’abibone, n’agasuzuguro k’abanyagitinyiro nzabacisha bugufi.” Yesaya 13:7, 8, 11; Yeremiya 30:6. AA 226.5
Igihe Mose yari avuye imbere y’Imana ku musozi ari naho yari yaherewe ibisate by’amabuye byanditsweho ibihamya, Abiraheli bari bacumuye ntibashoboye kwihanganira kureba umucyo watumaga mu maso he harabagirana. Mbese abica amategeko bazabasha bate kureba Umwana w’Imana ubwo azatunguka mu ikuzo rya Se, ashagawe n’ingabo zo mu ijuru zose, aje guhana abishe amategeko ye n’abanze ko abanze ko ababera impongano. Abasuzuguye amategeko y’Imana kandi bagakerensa amaraso ya Kristo, “abami bo mu isi n’abatware bakomeye n’abatware b’ingabo n’abatunzi nab’ububasha, n’imbata zose n’ab’umudendezo bose” bazihisha “mu mavumo no mu bitare byo ku misozi;” bazabwira imisozi n’ibitare bati: “Nimutugweho, muduhishe amaso y’Iyicaye kuri iriya ntebe n’umujinya w’Umwana w’intarna; kuko umunsi ukomeye w’umujinya wabo usohoye, kandi ni nde ubasha guhagarara adatsinzwe?” (Ibyahishuwe 6.15-17). “Uwo munsi abantu bazajugunya ibishushanyo byabo bisengwa by’ifeza n’iby’izahabu, . . . babijugunyire imbeba n’ubucurama, bajye kwihisha mu buvumo bwo mu bitare no mu bihanamanga, bahunge igitinyiro cy’Uwiteka n’ubwiza bw’icyubahiro cye, ubwo azahagurukana imbaraga aje gutera isi umushyitsi.” Yesaya 2:20, 21. AA 226.6
Icyo gihe bizagaragara ko kwigomeka ku Mana kwa Satani kugize ingaruka yo kurimbuka ubwe ndetse n’abahisemo kuba abambari be. Satani yerekanye ko ibyiza bikomeye bishobora kuva ku kwica amategeko; ariko bizagaragara ko “ibihembo by’ibyaha ari urupfu.” (Abaroma 6:23). “Dore, hazaba umunsi utwika nk’itanura ry’umuriro; abibone bose n’inkozi z’ibibi zose bazaba ibishingwe; maze habe umunsi uzabatwika bashire,” Ni ko Uwiteka Nyiringabo avuga, “ntuzabasigira umuzi cyangwa ishami.” (Malaki 4:1). Satani we muzi w’icyaha, n’inkozi z’ibibi zose ari zo mashami ye, bazarimburwa rwose. Icyaha n’umuvumo wose no kurimbuka kose bigikomokaho bizashyirwaho iherezo. Umuhimbyi wa Zaburi aravuga ati: “Wakangaye abanyabyaha, warimbuye abanyabyaha, wasibanganyije amazina yabo iteka ryose. Abanzi banjye bashizeho, barimbutse iteka.” (Zaburi 9:5, 6). AA 227.1
Ariko igihe hazaba hariho umuraba utewe n’urubanza rw’Imana, abana b’Imana bo nta kizaba kibatera ubwoba. “Uwiteka azabera ubwoko bwe ubuhungiro, abere Abisiraheli igihome.” (Yoweli 3:16). Umunsi uzatera ubwoba kandi ukazanira abica amategeko y’Imana kurimbuka, uzazanira abumvira Imana “ibyishimo bitavugwa ndetse n’ikuzo ryinshi.” Uwiteka aravuga ati: “Munteranirizeho abakunzi banjye, basezeranishije nanjye isezerano ibitambo. Ijuru rizavuga gukiranuka kwayo: Kuko Imana ubwayo ari yo mucamanza.” AA 227.2
“Ubwo ni bwo muzagaruka mukamenya gutandukanya abakiranutsi n’abanyabyaha, abakorera Imana n’abatayikorera.” (Malaki 3:18). “Nimunyumve, yemwe abazi gukiranuka, ishyanga rifite amatageko yanjye mu mitima yabo.” “Dore nkwatse igikombe cy’ibidandabiranya, . . . ntuzongera kukinywaho ukundi.” “Jye ubwanjye ni jye ubahumuriza.” (Yesaya 51:7, 22, 12). “Imisozi izavaho, n’udusozi tuzakurwaho; ariko imbabazi zanjye ntizizakurwaho; kandi n’isezerano ry’amahoro nagusezeranije ntirizakurwaho.” (Yesaya 54:10). AA 227.3
Umugambi ukomeye w’agakiza ugarura isi mu buryo bwuzuye maze ikongera kungwa n’Imana. Ibyari byarazimiye kubera icyaha byose byaragaruwe. Si umuntu wenyine ahubwo n’isi yaracunguwe, kugira ngo ibere abubaha Imana ubuturo bw’iteka ryose. Satani yarwanye intambara imyaka ibihumbi bitandatu kugira ngo agumane isi mu maboko ye. None ubu umugambi shingiro Imana yari ifitiye isi ikiremwa urashohojwe. “Abera b’Isumbabyose bazahabwa ubwo bwami babuhindure, bube ubwabo iteka ryose.” Daniyeli 7:18. AA 227.4
“Uhereye aho izuba rirasira, ukageza aho rirengera, izina ry’Uwiteka rikwiriye gushimwa.” (Zaburi 113:3). “Uwo munsi Uwiteka azaba umwe, n’izina rye rizaba rimwe.” “Kandi Uwiteka azaba Umwami w’isi yose.” (Zekariya 14:9) Ibyanditswe biravuga biti: “Uwiteka, iteka ryose ijambo ryawe rihora mu ijuru rihamye.” “Amategeko ye yose arahamye. Yakomereshejwe guhama iteka ryose.” (Zaburi 119:89; 111:7,8). Amategeko atunganye Satani yanze kandi akagerageza gukuraho azahabwa icyubahiro hose mu isi itazarangwamo icyaha. Kandi “nk’uko ubutaka bumera umumero, kandi nk’uko umurima umeramo imbuto ziwuhinzwemo, ni ko Umwami Imana izameza gukiranuka n’ishimwe imbere y’amahanga yose.” Yesaya 61:11. AA 227.5


c: text/html

text:
>> Kiliziya
>> Kiliziya mu Rwanda
ABAPADIRI BA DIYOSEZI GATOLIKA YA BYUMBA BASUYE DIYOSEZI YA KIBUNGO
URUZINDUKO RW’ABAPADIRI BA DIYOSEZI YA BYUMBA MURI DIYOSEZI YA KIBUNGO
Kuri uyu wa mbere, taliki ya 28/10/2013, abapadiri pa Diyosezi ya Byumba baraserutse maze basura abapadiri ba Diyosezi ya Kibungo. Urwo ruzinduko rwari rugamije ibintu bibiri by’ingenzi :
1. Kwishimira ko nyuma y’igihe kitari gito Diyosezi ya Kibungo yamaze idafite umushumba, ubu yamubonye ;
2. Kuvugurura umubano w’amadiyosezi yombi.
Dore rero uko gahunda y’uruzinduko yari iteye :
- 11h00 : Igitambo cya Misa
- 12h30 : Imikino (Volley-ball, basket ball, foot ball)
- 16h30 : Ubusabane.
Abapadiri baturutse i Byumba bari bagera kuri mirongo ine (40), saa tanu bose bari bamaze gusesekara i Kibungo, ndetse hari n’abahageze mbere, biteguye kandi bose ubona bishimye, banezerewe, wabonaga banasuhuzanya nk’abadaherukanye cyangwase za nshuti zifuza guhorana iminsi yose.
Abapadiri ba Kibungo nabo, abasangwa, bari bahagaze mu marembo, bakira abashyitsi, bafite urugwiro ariko ubona batangajwe n’uko abapadiri ba Byumba bahasesekariye igihe kandi ari benshi ubona ari ibintu bidasanzwe.
Ubwo abapadiri ba Diyoszi ya Byumba bahita barohamo Amakanzu yabo ya Misa n’Indangabubasha zitukura, dore ko hari hijihijwe Abatagatifu Simoni na Tadeyo, biteguye Misa, abapadiri ba Kibungo nabo ni uko, gusa Misa ntiyatangiriye igihe kubera impanvu zumvikana z’Umushumba Mushya wa Kibungo wagomba kuyobora igitambo cya misa.
Umushumba akimara gusesekara, abapadiri bahise biyegeranya, umutambiro uratangira. Abapadiri bo ku mpande zombi bageraga kuri mirongoirinwi na babiri, utabariyemo abakerewe. Abo bapadiri bose bahise bashinga Korali idasanzwe nuko Misa iba iratangiye, indirimbo itangira yatewe n’umupadiri usheshe akanguhe, irananirana kuko wagiraga ngo ni iya mbere ya Vatican II, kandi abapadiri benshi wabonaga ari aba nyuma ya Vatican II. Umwe mu Bapadiri yahise abohoza uwo mwanya wo gutera indirimbo nuko ibintu bigenda neza.
Nyuma ya Misa hakurikiyeho imikino. Umukino wabimburiye indi ni umukino w’amaboko(Volley ball), abapadiri ba Kibungo bagaragaje ko bagerageza, ndetse babonye umwanya wo kwitoza ndetse bamwe muri bo bakagabanya ibiro barushaho, batsinze amaseti abiri ku busa bwa Byumba : Iseti ya 1 : 25 kuri 16 ni iya kabiri biba 25 kuri 16. Iyi ntsinzwi ariko ntabwo yatunguye abanyabyumba kuko bari babyiteguye kandi barangije kubyakira umukino utaratangira, ariko bizeye ko bari bwihimure muri Basket. Ntibyatinze rero Bastek ball iba iratangiye, abanyabyumba barigaragaza, batsinda Kibungo ibitego 21 kuri 12. Haba rero hakirukiyeho umupira w’amaguru watangaje abantu bose bari bitabiriye kuwureba. Icyatangaje abantu muri uyu mukino w’amaguru, ni uko wagiragaga ngo aya makipe yombi yitoreje ku kibuga kimwe kandi atozwa n’umutoza umwe, ibyo byatumye umukino urangira ntawe utsinze kandi ntawe utsinzwe.
Imikino irangiye abapadiri bagiye kwicara ahantu dore ko hari hashize igihe kitari kigufi bahagaze, yewe n’Umushumba wa Diyosezi ya Kibungo nawe byari uko, kuko yakurikiranye imikino yose. Muri utwo twicara-bapadiri ba Byumba na Kibungo, havuzwe amagambo atatu: Habanje ijambo rya P. Emmanuel RUBAGUMYA, uhagarariye abapadiri ba Diyosezi ya Kibungo, atanga ikaze, arashima kandi yizeza kuzasura Byumba. Hakurikiyeho Igisonga cya Musenyeri wa Byumba, Mgr Alfred RUTAGENGWA, ashimira Imana, Ashimira Umushumba Mushya wa Kibungo, wabaye n’umurezi w’abapadiri benshi, anashimira n’abapadiri bose ba Byumba bagize igitekerezo cyo gusura abanyakibungo, abapadiri bose ba Byumba bahagarariwe na P. Faustin NYUMBAYIRE na P.Emmanuel RUTSINDINTWARANE, bahaye Mgr Antoni KAMBANDA. Ijambo risoza ryahawe Nyiricyubahiro Musenyeri wa Kibungo, afite ibyishimo byinshi mu maso yewe no mu mutima nubwo ntawarungurutsemo bwose, yishimira umubano uri hagati y’amadiyosezi yombi kandi yemeza ko ugomba gukomeza gushimangirwa. Ku bijyanye n’imikino, yemeje ko habonetse igitego kimwe rukumbi, kandi icyo gitego kikaba icya Diyosezi ya Byumba yasuye iya Kibungo, Bityo Kibungo ikaba igiye gukora iyo bwabaga ngo ikishyure.
Uruzinduko rwashojwe n’Umugisha w’Umwepisikopi wa Kibungo.
Byanditswe : 2015-09-17 18:37:18
Uwabitangaje : Diocese Byumba

robotstxt: allowed

filter: keep


text:
Yesu asubiza Petero ati:'sinkubwiye ko ugeza karindwi, ahubwo yuko ugeza mirongo irindwi karindwi. Matayo18.21
Kubabarira ni ugutandukanya umuntu n'ikibi ya gukoreye, Ikibi yagukoreye ukagiharira Satani, maze uwo muntu ukamugira umwere, mbese ni ukumugirira impuhwe.
kubabarira kandi ni ukureka ikintu wari ufiteho uburenganzira (Urugero: Kureka guhanisha umuntu ibihano bikwiriye ibibi yagukoreye, kandi warubifitiye uburenganzira.)
1. Kubabarira ni ikimenyetso cyo gukira imvune zo mu mutima, Yesaya 61:1 2. "Yantumye kuvura abafite imvune zo mu mutima no kumenyesha imbohe ko zibohowe, no gukingurira abari mu nzu y'imbohe. Kandi yantumye no kumenyesha abantu umwaka w'imbabazi z'Uwiteka, n'umunsi Imana yacu izahoreramo inzigo,no guhoza abarira bose.'
2. Kubabarira ni ikimenyetso kigaragaza ugusa na Yesu kuko uba ugize umutima usa nuwa Yesu, kubabarira rero koko ni urufunguzo rubasha gukiza ibikomere kandi ni icyemezo kikugeza mu i Juru. Luka 23.34 (Nuko bageze inyabihanga bamubambana n'abo bagome, umwe iburyo undi ibumoso, Yesu aravuga ati'Data ubabarire kuko batazi icyo bakora.')
3. Iyo utanze imbabazi uba wujuje inshingano zawe usabwa. Matayo 18.33,35(...Naguhariye wa mwenda wose kuko wanyinginze, nawe ntiwari ukwiye kubabarira mugenzi wawe nk'uko nakubabariye?â¦35 Na Data wo mu ijuru ni ko azabagira, nimutababarira umuntu wese mwene so mubikuye mu mutima.)
Mu rundi ruhande nk'abakristo dukwiye kumenya gusaba imbabazi nk'uko Bibiliya ibitwigisha, amagambo tuvuga ngo mbabarira mu byukuri siko gusaba imbabazi. Gusaba ni ugutera intambwe mu mutima yo gusobanukirwa uburemere bw'ikosa wakoze, warangiza ugaca bugufi mu mutima ugasaba imbabazi kandi ukemera kwirengera ingaruka zakurikiraho. Cyane ko igihe wimwe imbabazi uba ugomba kwibuka gukomeza gusengera uwo wakoreye ikosa, kugira ngo ashobozwe kukubabarira.
Luka15:11. Iki gice dusomamo inkuru y'umwana w'ikirara, tubona ubuhemu bukomeye uyu mwana yakoreye se, ariko kandi hatangwa urugero rwiza rwuko umuntu akwiye gusaba imbabazi. Uyu mwana yayishije ibya se iby'ubugoryi bwe, bishize arasonza atangira kwifuza gutungwa n'ibyo ingurube zashigaje ntabibone. Dore amagambo yakoresheje mu gusaba imbabazi. 18Reka mpaguruke njye kwa Data mubwire nti'Data nacumuye ku yo mu ijuru no mu maso yawe, 19 ntibinkwiriye no kwitwa umwana wawe, mpaka mbe nk'umugaragu wawe.' Ibi yibwiraga bigaragaza ko Umutima we:
Uciye bugufi kandi Ukeneye imbabazi. Witeguye kwakira igisubizo azahabwa, umutima wumva ibikomere se afite kandi ko witeguye kumusabira imbaraga kugira ngo abashe kwakira imbabazi asabwa. Imana nidushoboze m'ubuzima bwa buri munsi kumenya gusaba imbabazi ku makosa yacu no kubashishwa gutanga imbabazi kugira ngo bidukingurire amarembo y'i Juru. Amen!
Ev. SINJYENIYO Salomon
Source: Cepurnyarugenge
Daniel@agakiza.org
Source : https://agakiza.org/Yesu-ati-Umuntu-naguhemukira-umubabarire-7-inshuro70-ubwo-ni-inshuro-490.html


text:
Kamonyi: Amafaranga yari yaranyerejwe muri girinka yaguzwemo izindi 60
Amakosa yakozwe muri gahunda ya girinka, amaze kugaruriza akarere amafaranga asaga miliyoni 10 aho zaguzwemo inka 60 zo guha abaturage zigenewe.
Mu gihe hirya no hino hagenda hatangwa inka za Girinka ku batishoboye, ariko hamwe na hamwe bikaba byaragaragaye ko hari aho zihabwa abatazikwiye cyangwa amafaranga yazo akanyerezwa, Ubuyobozi bw’Akarere ka Kamonyi bwo buvuga ko bumaze kugaruza amwe mu mafaranga yari yaranyerejwe ubu akaba yaraguzwemo inka zisaga 60 aho zatangiye guhabwa abazigenewe.
Mu kiganiro akarere ka Kamonyi kagiranye n’abanyamakuru, umuyobozi w’akarere ka Kamonyi, Udahemuka Aimable, yavuze ko Inka zisaga 60 zaguzwe mu mafaranga yagarujwe mu yari yagiye atikirira mu makosa yakozwe muri Girinka, ubu zikaba zarahawe abatishoboye ngo bakomeze kwikura mu bukene.
Meya wa Kamonyi, avuga ko ku bufatanye n’Ingabo z’igihugu mu karere hagarujwe amafaranga y’u Rwanda asaga miliyoni 10 avuye ku makosa yakozwe muri Girinka, akagurwamo inka zikorozwa imiryango 60.
Umuyobozi w’akarere Udahemuka yagize ati “Ziriya nka zagarujwe ku bantu bagize amakosa muri Girinka, abantu bari barazigurishije. Ariko kugira ngo tubashe kugaruza ibyari byaraburiwe irengero, twitabaje ingabo zibidufashamo.”
Aya mafaranga yavuye mu nka zari zaragurishijwe, n’ayavuye mu nyama z’inka zapfuye zikagurishwa n’abari baranze kwitura.
Ku ikubitiro hahise horozwamo imiryango 17, bikaba byarabereye mu birori byo kwizihiza umunsi wo kwibohora, ku rwego rw’akarere ka Kamonyi ukaba warabereye mu kagari ka Muganza, Umurenge wa Runda.
Mu karere ka Kamonyi, iyi gahunda yo kugaruza inka za Girinka yatangiye nyuma yo gukora isuzuma ku irengero rya zimwe mu nka zari zaratanzwe muri gahunda ya Girinka. Umuyobozi w’akarere avuga ko hari abakozi b’akarere babigizemo uruhare, umwe akaba afunze undi akaba ari gushakishwa n’ubugenzacyaha.
Kuva mu mwaka wa 2006 kugera muri 2015, Leta yari imaze gutanga inka 223 000 ku miryango ikennye muri gahunda ya Girinka, mu gihe hakenewe izindi zisaga ibihumbi 120 kugira ngo umuhigo w’inka ibihumbi 350 Leta yihaye ugerweho.
Gahunda ya “Girinka Munyarwanda” yatangijwe na Perezida wa Repubulika Paul Kagame, mu mwaka wa 2006, ikaba igamije guha inka imiryango ikennye kugira ngo ibashe kwiteza imbere. Leta yihaye gahunda ko imiryango ibihumbi 350 izaba yahawe inka muri 2017.
Umukunzi Médiatrice


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha Inkuru umusomyi yasize ku Igituba, ni ibitekerezo bye ariko, ababajwe n'abazana Satani n'Imana mu bitsina, wowe se urabivugaho iki?
Anonymous has left a new comment on your post "AMAFOTO YA RUGONGO
Ariko se abantu ko ari ibicucu, ni nde wababwiye ko shitani ibarizwa mu byo guswerana? Biba ibya shitani iyo ubikoze ugamije kugirira nabi mugenzi wawe. Uramutse ufashe ku ngufu, uramutse urwaye ukanduza mugenzi wawe ubizi kandi ubishaka... Naho rero, igihe uhuye n'undi muntu imitima yanyu ikabasaba guhuza ibitsina, nimubikore kuko Imana ikunda abagiriranira neza. N'iyo waba ufite undi mugore cyangwa umugabo, ikibazo kirihe niba uri bugere mu rugo ukamushimisha nta kibazo? Gufuha ni idwara y'ubuswa!


text:
Yesu yambwiye ko kwambara urunigi/ neck chain, impeta zigezweho ndetse n’amaherena(impeta bambara ku matwi) byose bifite igisobanuro. Yambwiye ko bisobanuye ko ubyambaye aba ari imbata/umucakara wa Satani. Kubyambara, uba wereka buri wese ko uri uwa Satani, ni ikimenyetso cyo kumugandukira(Satani).Yesu yambwiye ko nta kintu kitagira igisobanuro n’impamvu, wacyita ikigezweho ariko gifite icyo gishushanya.Hari n’ibindi byinshi abantu bakora ariko ntibazi cyangwa se ngo bite ku bisobanuro byabyo mu buryo buryo bw’Umwuka. Bumva ko ari ibigezweho gusa. Satani ni indyarya cyane.
Yesu yambwiye ko Satani arimo ariganya abakristo nabo, bakongera imisaraba ku mashenete, impeta ziriho umusara, amaherena ariho umusaraba, bakibwira ari byiza kubyambara nta shyano ririmo, kuko biriho umusaraba.Yesu yamwbiye ko uwo ari umusaraba wa Satani yikoreye, kandi ni umutego. Nuko rero wowe ubimenyeshejwe wihane ubyirinde ntibikagusbireho ukundi. Yesu yiteguye kukwakira.1Timoteyo 2:9. Kandi n’abagore ni uko ndashaka ko bambara imyambaro ikwiriye, bakagira isoni birinda, kandi batirimbisha kuboha umusatsi, cyangwa izahabu cyangwa imaragarita, cyangwa imyenda y’igiciro cyinshi,10. ahubwo birimbishishe imirimo y’ingeso nziza nk’uko bikwiriye abagore bavuga yuko bubaha Imana.1Petero 3:3. Umurimbo wanyu we kuba uw’inyuma, uwo kuboha umusatsi cyangwa uwo kwambara izahabu cyangwa uwo gukānisha imyenda4. ahubwo ube uw’imbere uhishwe mu mutima, umurimbo utangirika w’umwuka ufite ubugwaneza n’amahoro ari wo w’igiciro cyinshi mu maso y’ImanaYakobo 4:4. Yemwe basambanyi, namwe basambanyikazi, ntimuzi yuko ubucuti bw’iby’isi butera kwangwa n’Imana? Nuko rero umuntu wese ushaka kuba incuti y’iby’isi, aba yihinduye umwanzi w’Imana.
SHALOM,
Zipporah Mushala


text:
Ndashimira Abanyarwanda ubufatanye mu byo twagezeho 2017-Kagame
Yanditswe na admin
Umukuru w’Igihugu Paul Kagame, mu ijambo rye risoza umwaka wa 2017, yifurije Abanyarwanda umwaka mwiza wa 2018, avuga ko umwaka usojwe wagenze neza, hagezwe kuri byinshi by’ingenzi, akaba ashimira Abanyarwanda ko byose byagezweho ku bufatanye bwabo.
Umukuru w’Igihugu yavuze ko umwaka usojwe wa 2017 usojwe hagezwe kuri byinshi by’ingenzi, abishimira Abanyarwanda. Ibyagezweho avuga mu bukungu muri rusange, umutekano, imibereho myiza y’Abanyarwanda n’amatora yagenze neza.
Ati “Ibi byose twabigezeho muri uyu mwaka ushize, umubano mwiza mu Banyarwanda, mu karere, ndetse no mu mahanga ku isi byose byashobotse kubera ubushake n’ubwitange bwacu twese dufatanyije, nabyo nkaba mbibashimira cyane”.
Perezida Kagame yasabye Abanyarwanda gukomeza iyo nzira nziza bamazemo igihe kitari gito bakorera hamwe, biga kandi hubakwa ubushobozi bwo kurinda ibyo byose bigenda bigerwaho ngo hatagira icyasenya ibyubatswe cyangwa ngo gihungabanye u Rwanda.
Ati “Abashaka gusenya bo bahoraho, ni ngombwa ko batashobora kugira icyo bageraho, aho baturuka aho ari ho hose, n’uburyo bakoresha ubwo ari bwo bwose. Ni yo mpamvu ari ngombwa kubaka bwa bushobozi navugaga, kandi byaragaragaye ko Abanyarwanda dufatanyije ibyo twifuza byose twagiye tubigeraho, igisigaye ni ukubikomeza ngo bihoreho ubuziraherezo.
Abanyarwanda twese, abategarugori, abagabo, cyane cyane mwese urubyiruko rw’u Rwanda, ni intego nkuru yo kubaka no kurinda ibyo byose, iratureba twese, buri umwe akwiye kugira uruhare rwe.”
Umukuru w’Igihugu akaba yarasoje ijambo rye agira ati “Uyu mwaka mushya muhire mbifuriza mwese rero, uzatubere intambwe ndende muri urwo rugendo rwacu rw’ubumwe, amajyambere, umutekano birambye.”
MUGABO LAMBERT


text:
Ba Rusahurira mu nduru bashyize Kagame ku butegetsi igihe cyari cyigeze ngo opposition na yo ibegere.
ESE ABAHARANIRA IMPINDUKA MU RWANDA BABA BAZIRIKANA IHURIZO RY’ABAKORESHA BA KAGAME
18/4/2018:Deo Kabano
Umwanditsi Aimé Césaire mu gitabo cye yise “ Discours sur le colonialisme, Présence Africaine, yagize ati “Iterambere rihitamo gufunga amaso ngo ritabona ibibazo by’ingutu biryugarije, ni iterambere ryajwemo. Arongera ati » Ariko irikoresha ikinyoma ku ngamba ryishyiriyeho ni iterambere ririmo guhwera » (une civilisation qui chosit de fermer les yeux à ses problèmes les plus cruciaux est une civilisation atteinte. Celle qui ruse avec ses principes est une civilisation moribonde).
Ibibazo u Rwanda rumaze imyaka rwikoreye, kandi byaranzwe no kumena amaraso atagira ingano, twabishyira mu byiciro bine ari byo:
– ubuyobozi bwubakiye ku moko, icyenewabo n’ikinyoma;
– ubuyobozi budafite ubushake bwo kwimakaza ingamba za demokarasi;
– inda nini y’abari ku butegetsi, no kunena rubanda rugufi;
– ubuyobozi bukorana na ba “Rusahurira mu nduru”
Ibyiciro bitatu bya mbere byagiye bigarukwaho kenshi, haba mu biganiro mpaka hirya no hino ku maradiyo, ndetse no mu nyandiko nyinshi. Ariko uruhare rwa ba Rusahurira mu nduru ntirwagiye rugarukwaho mu buryo buhagije, kandi nyamara rufite umwanya munini mu bibazo u Rwanda rurimo muri iki gihe?
Iyo witegereje neza rero, usanga aba ba “Rusahurira mu nduru “ aribo bagiye bakurura imigozi yashyamiranyije bamwe mu banyarwanda. Mu myaka yashize, bakoresheje cyane cyane umukozi wabo witwa “ Paul Kagame” twibuke neza ko mu ntambara yo muri 1990, bamwe mu barwaniraga FPR bitaga iyo kubohoza u Rwanda, ariko nyamara ubu nibaza ko benshi babonye ko ahubwo yari iyo kuboha u Rwanda, uyu Kagame wabayoboraga, yari afite indi ajenda yahawe n’abakoresha be, nk’uko n’ikinyamakuru the Guardian giherutse kubitangaza mu nkuru ivuga ngo “America’s secret role in the rwandan genocide kandi nemera ko Kagame yakoranye ubuhanga ako kazi, kuko abo bari kumwe batigeze barabukwa na gato. Mu by’ukuri intambara yitwaga ko ari iyo kubohoza u Rwanda, yari agace gato k’umushinga mugari wari ugamije kwigarurira ibice bimwe na bimwe bikungahaye ku mutungo kamere w’icyitwaga Zaire ubu yabaye DRC, kugira ngo abo bakoresha ba Kagame bagere ku mabuye y’agaciro ku bwinshi kandi ku kiguzi gito, na we akizezwa kuzahabwa ubufasha buzamugeza ku butegetsi, ndetse no kumukorera ubuvugizi bwo kumutagatifuza ngo impfu zitabarika z’inzirakarengane z’abanyarwanda n’abanyekongo zitazamugaruka, cyangwa se na bo zikaba zabasiga ibara. Muri uwo mushinga w’ibanga rero inzirakarengane ya mbere yagombaga kwicwa yari Rwigema, kuko we yarwaniraga uburenganzira bw’abe anifuza kubacyura bakazabana n’abandi byanyarwanda mu mahoro, yishwe n’uwo tutazigera tumenya usibye Kagame namutubwira. Undi washakaga amahoro na we wagombaga kwicwa ngo atabangamira uwo mushinga yabaye Habyarimana, na we tutazigera tumenya uwamwishe, usibye Kagame namutubwira. Rwigema na Habyarimana rero twavuga ko bari nk’abavandimwe babiri bifuzaga amahoro yabo bayoboraga, bakeneye gusa kugira ibyo bumvikanaho; ariko bose bakora ikosa rimwe rikomeye ry’uko batigeze bamenya ko hari abihishe inyuma y’urugamba barimo ngo bagere ku zindi nyungu zabo.
Abo ba Rusahurira mu nduru rero bakoze umushinga bawitondeye, binjirira muri iyo ntambara yo ubwayo yahabwaga isura y’uko ari iy’abanyarwanda baharanira uburenganzira bwabo bwo gusubira mu gihugu cyababyaye (légitimité), maze intambara irarota, ariko yisasira ingongo, hagati aho haba hajemo na gahunda y’amashyaka menshi, Habyarimana aba atangiye kurwana iy’amasasu, ari na ko anarwana n’inkundura ya demokarasi, maze mu mayeri menshi Kagame n’ishyaka rye biyegereza ayo mashyaka ya opposition, navuga ko yari ataragira inararibonye ngo ashishoze amenye neza ikibuga akiniramo, maze na yo amira bunguri ikinyoma cya fpr yayizezaga ko hazabaho igabana ry’ubutegetsi, umutego uba urafashe. Abo ku ruhande rwa Habyarimana n’abambari be na bo bati ntimuzapfa kubudufatana, na bo fpr iba ibateze umutego, maze sinakubwira bose bava hasi, barashishikara ngo bari mu masezerano yo kuzagabana ubutegetsi, ariko Kagame we n’abo bafatanyije bari bicaranye ibanga abandi batamenye. Bari bamaze gushyushya imitwe bihagije y’abanyarwanda n’abanyamashyaka, ngo bari mu masezerano yo kugabana ubutegetsi, hiyongeramo ko harimo n’impfu ingabo za Kagame zagiye zikora mu ibanga mu banyepolitiki bamwe bamwe kugira ngo imitwe ikomeze ishyuhe, maze abonye ko igihe kigeze, aba yakije umuriro, indege barayirasa. Ubwo aho bari bageze muri 1/3 cy’inzira ibaganisha muri Congo binyuze mu gufata ubutegetsi mu Rwanda.
Amaze gufata ubutegetsi rero, Kagame yiswe amazina yose, ngira ngo bari bashigaje kumugereranya na Musa wambukije abanyayisiraheli inyanja, ako kazi gakomeye ko kuzamura izina rye mu ruhando mpuzamahanga, kakozwe mu buhanga bukomeye, kugira ngo igihe nikigera cyo kujya muri Congo akoresheje intambara, amahanga azaceceke, kuko bazaba bumva ko ibyo akora bifite ishingiro, kandi ni na ko byagenze koko, kuko muri iki kinyejana turimo ni ubwa mbere, haba ubwicanyi buhitana abantu barenga ibihumbi magana atanu amahanga agaceceka, kandi bwari bubaye nyuma gato y’ubundi bwahitanye abantu na none barenga abo tumaze kuvuga. Na Raporo yakozwe na ONU ubwayo “ Mapping Report” igaragaza abantu bapfuye, nta nkurikizi zindi yagize. Ibi byose biturutse kuri za lobby zikomeye zagiye zivuganira Kagame, aho kwitwa umwicanyi ruharwa, ahubwo bagenda bamamaza ko ari umuyobozi ufite icyerekezo. Ibi rero nta kindi babikorera, nta n’urukundo rudasanzwe bafitiye Kagame, ahubwo barebaga inyungu yabashije kubagezaho muri ako kaduruvayo k’intambara, aho umutungo utagira ingano wavanywe muri Congo ugana i Burayi n’Amerika. Ubu rero aho ibintu bigeze, iturufu ya Kagame isa nk’aho yataye agaciro, kuko hagati aho, ibindi bihugu bindi bikomeye ku isi na byo byamenye ko hari manu muri Congo, bijyayo bisa nk’ibivangiye Kagame n’abambari be, ku buryo umuvuno ushobora kuzahinduka.
Abari mu mashyaka ya opposition rero bagombye gufatira aha, bakavugana n’ibihugu bikomeye, ariko kandi bazirikana ko bitazigera birekura inyungu bifite mu Biyaga bigari, ariko bakabyereka ko hari uburyo izo nyungu zabo zabungwabungwa, hatagombye gukomeza kumeneka amaraso, kandi n’abenegihugu bakagira icyo bunguka. Ubu abaturage benshi bo mu bihugu bikungahaye ku mutungo kamere, uwo mutungo wababereye umuvumo, kuko wabazaniye urupfu. Byari bikwiye ko bihinduka, maze ahubwo uwo mutungo ukababera umugisha, ukabazanira ubuzima bwiza kuko ni cyo Imana yashakaga.
Nk’uko Charles Taylor yafashwe agafungwa azira intambara ya Sierra Leone na diyama zaho, natwe twari dukwiye gusaba amahanga akadufasha kuryoza Kagame impfu zitabarika zimuriho, tukanayabwira ko ayo mabuye ajyanwa gucuruzwa iwabo yuzuye amaraso y’inzirakarengane zirimo ababyeyi, abasaza, abana n’abagore, kandi ko badufashije kubona ubutabera twazababarira icyaha bakoze cyo kudatabara abantu bacu bari mu kaga k’ubugome bw’inyamaswa badushumurije yitwa Kagame, tukanongeraho ko ako karengane na n’ubu kagikomeje, ariko bagakomeza gufunga amaso. Tukabasaba ko bamutegeka gufungura imfungwa za politiki zose zo mu Rwanda nta yandi mananiza.
Dukomeze umurava tudacika intege tuzatsinda.
No Comments Yet
Laisser un commentaire
Vous devez être connecté·e pour rédiger un commentaire.


text:
Mu kiganiro The Rwandan yagiranye na Cassien Ntamuhanga wakoze nk’umuyamakuru kuri « Radiyo Amazing Grace », arasobanura ku buryo bunononsoye imvo n’imvano y’ifungwa ryayo. Iyi Radiyo yatswe uburenganzira bwo gukora kuva tariki ya 24/04/2018; RURA igasobanura ko ngo iyi Radiyo yasabwe gusaba imbabazi bitewe n’ikiganiro cyayinyuzeho harkaba harimo Pasitori Nicholas, RURA ishinja ko yavuze amagambo ataranogeye icyo kigo cya Leta.
The Rwandan: Bwana Cassien Ntamuhanga, mu gutangira iki kiganiro wabanza kutubwira icyo wakoraga muri Radio Amazing Grace, n’igihe watangiriye gukora kuri iyo Radio?
Cassien Ntamuhanga: Murakoze! Natangiye gukora kuri iyi radio Amazing Grace mu mwaka w’2009. Natangiye nkora mu ishami ry’ibiganiro no kuri technique ya radio kuko narinyifitiye amahugurwa. Nyuma y’igihe gito naje kuba umuyobozi ba wa program ( Program manager) mbifatanya na technique ya radio. Mu w’2012 nabaye umuyobozi wa radio (General manager). Ariko ntibyambuzaga gukora ibiganiro bibiri by’ingezi. Ikiganiro cya mugitondo twitaga Ityazo cg Morning Show,n’ikiganiro cy’ abana (Kid’s time). Urumva ko nakoraga ibintu byinshi cyane naruhukaga amasaha make cyane!
The Rwandan: Muri Make watubwira amavu n’amavuko ya Radio Amazing Grace? Yashinzwe na bande? Yari ifite uwuhe murongo?
Cassien Ntamuhanga: Radiyo Amazing Grace (Ubuntu butangaje) yashinzwe n’umumisiyoneri ‘Umunyamerika witwa Gregg Brian Schoof. Radiyo ishingwa yari iya gikristo itabogamiye Ku idini na rimwe. Ariko ikaba Radiyo igendera kuburyo buheranije kuri Bibiliya kuburyo bitashibokaga kuyitambutsaho ikiganiro kinyuranya n’umurongo umwe wa Bibiliya. Urugero ntibyashobokaga ko hagira umuntu uvugira bimwe abarokore bita indimi z’umwuka! Kuko Bibiliya mu Ibyakozwe n’intumwa ibice 2, ivuga ko bavuze indimi zahano Ku isi…
Radio Amazing Grace rero ikaba yari ifite umurongo mugari cyane yagenderagaho (Editorial Line) ugabanyijemo ibice bibiri: icya 1: kubwiriza ubutumwa bwiza bwa Yesu Kristo bw’agakiza gashingiye k’ubuntu,
Icya 2: Gufasha abayumva mu buzima busanzwe bwa politiki,Uburezi,Ubukungu,Ubuzima n’Imibereho myiza y’abaturage. Yari mu maradiyo atabasha kwimirwa ahantu nahamwe cg mu buzima ubwo aribwo bwose bw’igihugu kubera uwo murongo wari wagutse gutyo.
The Rwandan: Watubwira muri make ibyo wibuka byaranze umurimo wawe igihe wari umunyamakuru kuri iriya Radio, ibyagushimishije, ibyakubabaje ndetse n’ibindi waba wibuka?
Cassien Ntamuhanga: Ibyaranze umurimo wanjye kuri Radiyo Amazing Grace ni byinshi cyane. Nari umuntu ukora cyane. Namaze imyaka ibiri nkora kuri technique kandi ngenzura gahunda zose za radio. Ndi muri studio amasaha menshi. Nka radio yatambutsaga ibibwirizwa byinshi kandi by’abapasiteri b’intoranywa nahumviye Bibiliya cyane. Kuburyo ubundi nanjye nakagombye kuba narabaye pastori. Kugira ngo wemererwe gutambutsa ikiganiro cy’ivugabutumwa kuri Amazing Grace,wabanzaga gukora ikizamini cya Bibiliya…abapasiteri amajana menshi yatsinzwe icyo kizamini.kuko harimo ikibazo kimwe wananirwaga,niyo watsinda ibindi byose ukigendera,kabone n’ubwo wari umwanya wishyuzwa amagaranga na Radio. Icyo kibazo cyarabazaga kiti, » uri umukristo,ukagira ibyago ugakora icyaha gikomeye,ugapfa utarabona uburyo bwo kukihana,wanjyahe? Mu muriro cg mu ijuru? » Ngaho namwe nimugitekerezeho mugisubize.
Nyuma nayoboye ibiganiro mpaka bikomeye byahuzaga abapasitori bakomeye…kimwe kitwaga
» Sobanikirwa »,ikindi kikitwa » ku musozi Karumel » Aha niho wumvaga impaka nyampaka kandi zishyushye cyane. Byari mubiganiro byakunzwe cyane,kuko abantu bazaga gusaba ama CD yabyo ari benshi cyane.
Ibyanshimishije byo ni byinshi cyane…ndibuka ukuntu abantu bazavaga imihanda yose,baje kureba ko ndi umusaza kubera ikiganiro cy’abana nakoraga,nuburyo ababyeyi benshi bansabiraga umugisha kuko ngo abana batari bakirenza saa kumi n’ebyiri n’igice bataragera mu rugo ngo ikiganiro kitabacika. Nkeka ko n’aya mahirwe yose yo kubasha kuva muri gereza amahoro ari ayo masengesho y’abanyarwanda. Ikindi cyanshimishije n’amakorari akomeye yadufashije gukusanya inkunga zo kubaka umunara wa kabiri wa radio i Karongi. Harimo chorale zo mu itorero ry’Abadivantiste ,Abagenzi yo Ku Muhima na chorale Dukumbuyijuru yo mu nkambi y’impunzi z’abanyekongo iri i Gihembe muri Byumba, Chorale Hoziana ,Kinyinya, Penuel na Ebenezer zo muri ADEPR, n’abandi bahanzi ndetse n’abitabiriye ibyo biterane byamaze amezi abiri byaranshimishije. Ikintu cyambabaje nibuka umunsi umwe bamwe mu bakozi bakoranaga n’umuzungu bamwumvishije ukuntu Gerald Niyomugabo Nyamihirwa yanditse igitabo bitaga icya gipagani cyitwa « Umusogongero kw’Ijambo ry’Imana y’i Rwanda » akaba akora ndetse akanacyamamariza kuri Radiyo ya gikiristu. Umuzungu afata ubushungu,araza aramwirukana atambajije kuko yar’azi ko namwemeraga mubakozi twari dufite icyo gihe. Mbimenye nanjye nahise negura ako kanya narakaye bikomeye. Kumva amabwire y’abakozi bato ukirukana muntu w’ingirakamaro bene aka kageni uranambwiye. Nt’ubwo naba ndi manager nyabaki? Kugira ngo ngaruke mu kazi habayeho imishyikirano ikomeye cyane!
The Rwandan: Ese igihe mwatabwaga muri yombi wowe na bagenzi bawe barimo NIyomugabo Gérard na Kizito Mihigo hari aho byari bihuriye n’akazi kawe k’ubunyamakuru cyangwa ibiganiro byacaga kuri iyi Radio?
Cassien Ntamuhanga: Byari bihahuriye cyane ndetse bikabije! Ahubwo natangajwe n’ukuntu ubushinjacyaha bwabibaradinze wamugani wabacanga amakarita,bukemezako urubanza rwacu ntahantu ruhuriye n’itangazamakuru,nza gutangazwa no kubona n’abanyamakuru yemwe na RMC ( Rwanda Media Commission) umuryango w’abanyamakuru bigenzura nawo winyufura…nsigara mvugirwa n’abanyamakuru batagira umupaka gusa ( Reporters Without Borders). Aho bihuriye rero Nuko ari njye, Ari Gerard ndetse na Kizito,ibintu byababaje Leta ni ibyo twambutsaga mu biganiro. Ikindi ngo njye by’ umwihariko nagomba kunjya ntangaza kuri Radiyo ntabariza abasore ba RNC cg Aba FDRL bashoboraga gufatirwa mu bikorwa mu Rwanda ngo ntibicwe….!
Ikindi ntabura kukubwira n’uko kuya 5 Mata 2014, inzego zishinzwe iperereza zihereranye umwe mu bakozi nayoboraga,banyuze muri Media High Council, bamuhata ibibazo bamubaza uburyo radio Amazing Grace ikora,impamvu itagira ubwoba,ngo mbese yihekeje iki,ngo mbese si iya « Hadui »? Icyo gihe bamubaza cyane kuri njye,umuzungu nyiri Radiyo n’abanyamakuru bakoraga mu kiganiro cy’Ityazo…Abatabizi rero bicwa no kutabimenya, ifungwa ryacu,akazi twakoraga n’inzira y’umusaraba iriya Radiyo yanyuzemo ntiwabitandukanya…ubwo n’ukuri waba ugusize inyuma!
The Rwandan: Mu gusoza watubwira iki ku ifungwa ry’iyi Radio? N’ubwo utari mu Rwanda iyo ukoze isesengura nk’umuntu wakoze kuri iriya Radio ubona impamvu yatumye ifungwa ari iyihe? Ese ibyo tubwirwa ko yafunzwe kubera ikiganiro cyandagaza igitsina-gore cyatanzwe n’umuvugabutumwa Nicolas Niyibigira byaba bifite ishingiro?
Cassien Ntamuhanga: Ikibazo cy’ifungwa ry’iyi radio n’urwitwazo bashingiyeho n’uburyo ibikarito bakinze abantu mu maso byafashe byarantangaje cyane! Nkuko nigeze kubivuga Radio Amazing Grace ntibyashobokaga ko ibwirizwaho n’umupasiteri wa Kenyege cg se upapira kuri Bibiliya cg atekateka indi mitwe! Yari Radiyo izwi ho kutary’indimi mu ibintu byose! Igihe ibintu ari ukuri.
Reka mvuge gato kuri Pastor Niyibikora Nicolas. Kubera uburyo yigisha adakebereza,adasigiriza cg ngo abeshyabeshye kuri Radiyo twari twaramuhimbye « Umusirikare wa Katonda » bivuze umusirikare w’Imana. Ni umuntu rero usobanutse kuko yari n’umurezi ubimazemo igihe. Yari Prefet des Etudes muri APARUDI ngire ngo, mu Ruhango. Akaba azwiho kugendera Ku myizerere ikaze y’abadiventiste b’umunsi wa 7. Akaba ari umuntu ukunda kwigisha ubuhanuzi. Muri kiriya kiganiro mu kugitangira yaravuze ati « …aho mvuga umugore hose,wumve itorero,kuko umugore ashushanya itorero muri Bibiliya… » Ibyo aho kugira ngo byumvwe gutyo reka da! Abantu biyumviye ibyabo. Ariko na Bibiliya Niko ivuga da ngo muminsi ya nyuma abantu ntibazihanganira inyigisho nzima! Abadive bose bigisha ko idini rivanga ukuri n’ibinyoma ari malaya! Ari nayo mpamvu haboneka Malaya mu byahishuwe,Nicolas yashakaga kuvuga ibibi by’amadini y’iki gihe maze akoresha ishusho Bibiliya ikoresha ariyo mugore. Ntihagire unyumva nabi ushidikanya ashake icyo kiganiro,yongere acyumve. Mu Rwanda kandi by’umwihariko,amadini yibereyemo ibisamo,abagambanirana,abatekamutwe,abahanurabinyoma,…twamaze igihe kinini tubyamagana nka radio ya gikristo kuburyo idini twumvagamo amafuti akomeye kandi akorwa Ku mugaragaro twaryitaga « itorero ry’Inzirangari » . None nabonye RURA yanditse ngo Amazing Grace inenga imyizerere y’andi madini. Icya mbere ako si akazi ka RURA,icya kabiri Radio Amazing Grace si idini ngo ifite imyizerere yayo,icya gatatu nta dini ryemera imyizerere y’irindi buri ryose rinenga iyi rindi! Niyo mpamvu buriya Papa avuye mu bakaturika akajya mu Abadivantiste kubijyanye ba Bibiliya no kwemera ni nkaho bamutangiza mu kiburamwaka kandi bakamubatiza. Kandi na Pasiteri w’umudive cg uw’umuporoso agiye muri Katorika,bamwita umugarukiramana kandi bakamubatiza n’indi mihango myinsi n’amasakaramentu rugeretse.
Muby’ukuri rero ntabwo Radio Amazing Grace ihagaritswe kubera ikiganiro Niyibikora yakoze. Kuvuga ngo Radiyo Amazing Grace yishe umuconyarwanda ukirengagiza ibiganiro by’urukozasoni aho bavuga amabanga yo mu buriri mu mazina yayo ibyo binyura Ku maradiyo no Ku matelevisiyo mu Rwanda,kandi binyuranye n’umuconyarwanda! None ngo uwatanze urugero akoresheje abagore ngo yaciye inka amabere?
Yesu yaravuze ati mugende mubwire uwo mwana w’impiri (avuga Herodi) …yita abantu abana b’inzoka,ubundi ati bafite anatwi y’ibihurihuri…ubwose iyo mirongo ntigasomwe!
Icyo Radiyo yazize mu by’ukuri,uriya muzungu ntibamushaka mugihugu. Mu madini aherutse gufungwa nirye ryitwaga Cornerstone Baptist Church ryafunzwemo. Uriya muzungu yaguze ubutaka buruta hegitali i Nyarutarama ashaka kuhubaka urusengero bati ashwi,ni mu gishanga,uriya muzungu twigeze gukora ikiganiro kuri Rick Warren bati uwo ntavugwaho hano mu Rwanda ni umijyanama wa prezida wa Kagame,ubwo nabwo njye n’umunyamakuru witwa Rama bari batwirengeje umuzungu aritambika ati uwo mugabo ni umunyamerika nanjye nkaba undi ndamuzi amakoro ye n’amarorerwa ye ndayazi…biracogora ariko basera igahanga! Uriya muzungu amaraso ye ntiyahuye n’ayabariya bagabo bari kubutegetsi. Aho kumubona nk’abandi bashoramari, bakunze kumwikangamo maneko wa CIA. Biriya rero nukumwitoratozaho ngo babone uko bamwirukana mugihugu! Ndibuka umunsi umwe avuye muri America yifuje kubonana na Kagame baramwangira,icyakora impano ya Bibiliya iriho izina Paul Kagame mu nyuguti zibengerana z’izahabu yaramuzaniye yo abo bashinzwe protocole barayimushyiriye. Ikindi yaturanye urupangu kurundi n’ibiro bikiru bya FPR bikiri Ku Kimihurura. Kumwikanga rero byatangiye kera. Usibye kandi kuba radio itararyaga umunwa,hari n’ibintu iriya Leta yishyuza by’amahugu twari twarayitsembeye…njyewe ubwanjye natsembeye akarere ka Nyarugenge kishyuzaga amafaranga y’irondo radio! Mutekereze namwe hariya hejuru muri etage kwa Ndamage! Dufite abasekirite, iruhande hari Amasezerano Community Bank,nayo ifite abasecurite…inyubako yose ifite abazamu…ngo turihe irondo…nabakuriye inzira Ku murima!
Ikindi kandi si radio Amazing gusa ikinyamakuru cyose kivugisha ukuri mu Rwanda kirafungwa. Radiyo BBC Gahuzamiryango, Umuseso nibindi uko byabigendekeye ninako bigendekeye Radio Amazing Grace. Nkiyiyobora ndahamya ko ariyo radio ya gikristo yakundwaga n’abantu benshi.


text:
Mu murenge wa Gashora ho mu karere ka Bugesera haravugwa abaturage bagurisha ubutaka bakigendera nyuma y’igihe ayo bajyanye ashize bakagaruka bigatera ibibazo mu mibanire n’abo yasize, ubuyobozi bukavuga ko bigiye guhagurukirwa ahanini binyuze mu kwigisha abaturage.
Ibi byagarutsweho n’abaturage b’umurenge wa Gashora ubwo twabasuraga kuri uyu wa Gatanu tariki 6 Ukwakira 2017, bakavuga ko iki kibazo kimaze gufata indi ntera, ubuyobozi bukavuga ko ahanini binaterwa no kuba ubutaka muri aka gace bumaze kugira agaciro, bityo abaturage bagashukwa n’ayo mafaranga.
Yankundiye Lucie, ni umwe muba turage twaganiriye, avuga ko iki kibazo kimaze gufata indi ntera kandi iyo nk’abo bagarutse biteza ibibazo no mu baturanyi, yagize ati “Ikibazo tugira ni icy’abantu bari kugenda bagurisha bakigendera ugasanga aho bageze naho ubuzima buranze bakongera bakagaruka ino bagacumbika barasize bagurishije ibyabo”.
Uwamugira Martha, umyamabanga nshingwabikorwa w’umurenge wa Gashora, avuga ko iki kibazo cy’imibereho myiza y’abaturage kizibandwaho muri iyi myaka irindwi, bityo ko hakwiye kubaho impinduka Umurenge ukarushaho kwigisha abaturage ndetse bakanarebara kuri bagenzi babo ibibazo bibabaho iyo bagurishije imitungo bakagenda, bityo hakaba hari ikizere ko iki kibazo kitazatinda gucika.
Umyamabanga nshingwabikorwa w’umurenge wa Gashora Uwamugira Martha
Madamu Uwamugira yagize ati “Abantu bacunga umutungo wabo mu buryo butandukanye, icyo kibazo kirahari ariko si cyane kuko akenshi twe tumenya abagarutse bakatugana. Ibi birumvikana biteza ikibazo, gusa iyo agarutse ntabwo tumutereranan’ubwo aba yaracunze umutungo nabi, ariko ubu hariho ingamba ko n’umuturage niba agurishije isambu agirwa inama yo kuba hari ahandi ahita agura wenda akagira n’icyo asigaza akiteza imbere”.
Kuba aka gace kari ahatangijwe imishinga migari ya Leta n’abashoramari mu buhinzi bugezweho bwifashisha imashini no kuhira imyaka hifashishijwe ikiyaga cya Rumira kihegereye, biri mu byatumye ubutaka bwaho burushaho kugira agaciro.


text:
Cote d’Ivoire yashimye Itorero ry’u Rwanda mu burere mboneragihugu
Yanditswe na NTAWITONDA JEAN CLAUDE
Itsinda ry’abayobozi bo muri Côte d’Ivoire riri mu Rwanda ryashimye umusanzu w’Itorero ry’Igihugu mu kubaka ubumwe bw’abanyarwanda n’igihugu muri rusange.
Iryo tsinda ryagiranye ibiganiro na Minisitiri w’Ubutegetsi bw’Igihugu, Francis Kaboneka, ababwira uko itorero rituma abanyarwanda bakunda u Rwanda.
Minisitiri ushinzwe Uburere Mboneragihugu muri Côte d’Ivoire, Siaka Quattara, hamwe n’itsinda ry’abantu bane baje bamuherekeje, bashimye ko Itorero ryoroshya kugera ku iterambere n’umutekano muri sosiyete.
Nyuma yo kugirana ibiganiro n’itsinda ry’abayobozi bakuru muri MINALOC bayobowe n’Umunyamabanga wa Leta ushinzwe Iterambere ry’abaturage, Harerimana Cyriaque, ibiganiro byibanze ku mateka n’imikorere y’Itorero mu Rwanda n’Ibiranga Umunyarwanda w’Intore.
Minisitiri Siaka Quattara yavuze ko yamenye ko uburere mboneragihugu mu Rwanda bwigishijwe guhera mu muryango kugeza no mu ishuri bigatuma umuntu yiyumvamo urukundo rw’igihugu ke akanagikorera.
Akomeza agira ati “Uyu munsi Umunyarwanda afite indangagaciro z’abakurambere aho urukundo rw’igihugu ke n’urw’umuturanyi we rugira uruhare mu mutekano; kuko u Rwanda rwamenye ko umuntu ubwo atagira icyo yigezaho, ik’ibanze ari ukwishyira hamwe, ari ngombwa gukunda mugenzi wawe, igihugu cyawe, kandi bikaba nk’ubuzima bwa buri munsi umuntu abamo.
Kuri twe u Rwanda ni ishuri, “igihe tuzaba dusubiye iwacu dufite byinshi twahawe bijyanye n’uburere mboneragihugu ku Rwanda tugiye gushyira mu bikorwa kuri iyo ngingo.”
Yavuze ko mu byinshi basobanuriwe ku Rwanda, birimo n’amateka yagejeje igihugu kuri Jenoside yakorewe Abatutsi mu 1994, aho byari bikomeye kuko politiki ubwayo ari yo yari ibihatse, mbere y’abakoloni abanyarwanda bari bamwe, buri umwe akunda mugenzi we, bakorera hamwe ariko bikaza kwicwa na politiki mbi.
Ati “Amasomo nk’ayo agiye yigishwa mu mashuri iwacu, abana bakamenya neza ko bagomba gukunda bagenzi babo, igihugu cyabo no kugira uruhare mu iterambere ryacyo, izo nazo ni ingandagaciro tujyanye iwacu.”
Minisitiri Quattarra yagaragaje kandi ko impamvu baje mu Rwanda ari uko iwabo bari gutangira gushyira amasomo y’uburere mboneragihugu mu myigishirize yo mu mashuri aho abato bari mu myaka 15 kuzamura kugeza kuri 35 bigishwa amezi atatu ayo masomo, nyuma bagahabwa abahugurwa mu by’imyuga ngiro kugira ngo asohoke abasha kugira icyo yimarira abashe kandi no kubibyaza umusaruro mu kwiteza imbere.
Umunyamabanga wa leta muri Minisiteri y’Ubutegetsi bw’Igihugu ushinzwe iterambere ry’abaturage, Harerimana Cyriaque, yavuze ko kwakira abantu nk’abo ku Rwanda bisobanuye ko rufite ibyo rukora n’abandi babireberaho bagasha kubyigiraho.
Ati “Ariko kuri twe binavuze ko tugomba kongera imbaraga mu mikorere kugira ngo abashaka kutwigiraho bakomeze, babone n’ibyo bajyana. Minisitiri Siaka Quattara ibyo yize n’ibyo ajyana bitubwiye ko tugomba gukomeza kugira ngo tudasubira ahabi ariko tunakomeza bikaba byinshi kandi natwe bibe umwanya wo kubigiraho kuko hari byiza bafite iwabo twakwigiraho.”
Yakomeje avuga ko abanyarwanda biba bikwiye kubatera imbaraga kumva ko Itorero rifite gahunda nziza yo kwagura igihugu, bigasaba ko buri umwe abona Itorero nk’ikintu yagombye kujyamo ubwe ku giti ke kuko hava uburere mboneragihug butanga umusaruro mu kugera kuri byinshi.


text:
YASUWE 30
Abaturage batuye mu Kagari ka Cyanya mu murenge wa Kigabiro baratakamba basaba gukorerwa umuyoboro w’amazi wangijwe na NPD COTRACO ubwo yakoraga Umuhanda kuko kubona amazi bibagora.
Abaturage bemeza ko hashize amezi 10 NPD COTRACO imashini zayo zikora imihanda ziciye amatiyo y’amazi Bari bariguriye ubwabo bajyana amazi mu ngo zabo.
Mukasagaga Mariam ni umwe mu baturage uvuga ko bahendwa no kugura amazi Kandi Bari bayafite mu ngo zabo .
AGira ati”tumaze igihe tugura amazi duhenzwe Kandi twari tuyafite mu rugo ,ubwo batangiraga gukora umuhanda mu kwezi kwa gatanu Umwaka ishize nubwo abakora umuhanda baciye amatiyo ubwo twabuze uko tubigenza dutangira kuyagura kuburyo ku munsi dushobora kwiehyura amafaranga 800 cyangwa 1000 kugirango tubone amazi yo gukoresha.”
Nshimiye Jean Claude ni umuturage usaba ubuyobozi kubakemurira ikibazo bagakorerwa amazi yangijwe
Aragira ati”kubura amazi dukoresha Kandi twari tuyafite biratubangamiye turasaba ko ubuyobozi gukora ibishoboka tugahabwa amazi yacu kuko nitwe ubwacu twari twayizaniye Kandi bidakozwe vuba twakomeza kubihomberamo.”
Kakooza Henry Umunyamabanganshingwabikorwa W’akarere ka Rwamagana Avuga ko ikibazo cy’umuyoboro w’amazi wangijwe kizakemuka vuba
AGira ati” mbere na mbere gukora umuhanda cyangwa ibikorwa remezo ntabwo bigomba guhungabanya ubuzima by’abaturage ,ubundi mbere y’uko umuhanda ukorwa rwiyemezamirimo ugiye kuwukora akorana na wassac ikabanza kwimura imiyoboro y’amazi hamwe n’ikosa ryakozwe barabyangiza tugomba no kwisegura ku baturage ,rwiyemezamirimo wakoze umuhanda yishyuye Wassac ,icyo twabwira Abaturage nuko tubirimo Kandi ko mu gihe cya vuba bizaba byarangiye Abaturage bakabona amazi .
Uretse Abaturage bavuga ko babangamiwe no kubura amazi kubera umuyoboro wayo wangijwe n’ikorwa ry’umuhanda wa Kaburimbo uhuza Gare n’agakiriro Hari bamwe mu baturage bavuga ko bangirijwe imitungo irimo amazu yabo ariko bakaba batarishyurwa n’akarere ka Rwamagana Rwandanews 24ikaba igikurikirana icyo kibazo .
By reporter @www.rwandanews24.rw


text:
Banyarwandakazi, Banyarwanda
Baturanyi namwe nshuti z’Abanyarwanda,
1.Taliki ya 23 Mutarama 2017, twari twateganyije gufata indege ku ncuro ya kabiri tukerekeza i Kigali tugamije kwandikisha Ishyaka ISHEMA ry’u Rwanda kugira ngo turonke uburenganzira bwo kugira uruhare rugaragara muri politiki yubaka igihugu cyacu. Ibyo ntitwabiterwaga n’inyota y’ibyubahiro cyangwa irari ry’imyanya y’ubutegetsi. Kwitanga tukajya gukorera politiki mu Rwanda twabitewe n’uko tuzi neza kandi tukaba tubabazwa n’akaga abaturage b’u Rwanda barimo biturutse ku butegetsi bw’igitugu bwa Perezida Paul Kagame n’Agatsiko ke kigaruriye ishyaka FPR-Inkotanyi,
ubu butegetsi bukaba bwarahisemo kwimika ikinyoma, iterabwoba, ivangura n’ukwikubira ibyiza byose by’igihugu. Nibyo byaduteye kubaka umushinga unoze dushaka gushyikiriza Abanyarwanda, umushinga witwa « Kunga abenegihugu kugirango dufatanye kwiyubakira u Rwanda rujya mbere ».
2.Nk’uko byagaragariye bose rero, Umunyagitugu Paul Kagame n’abambari be bahiye ubwoba kuko bazi neza ko rubanda yiteguye kudushyigikira bityo tugatsinda amatora y’umukuru w’igihugu ateganyijwe mu kwezi kwa Kanama 2017. Niyo mpamvu bahisemo kurenga umurongo utukura , bakora amarorerwa, biha ububasha burenze ubwo bahabwa n’Itegekonshinga rigenga u Rwanda muri iki gihe, bafata icyemezo kigayitse cyo » kuducira ishyanga » mu gutegeka Kompanyi zose z’indege ko nta n’imwe yemerewe kudutwara ngo itugeze iwacu mu Rwanda .
3.Nyuma yo kwibonera n’amaso yacu urwo rwandiko Leta ya Paul Kagame yanditse itwambura uburenganzira bwacu nk’abenegihugu twafashe imyanzuro ibiri y’ingenzi. Uwambere ni uko twitabaje ubutabera. Uwakabiri ni uko twiyemeje kuganira bwangu n’abenegihugu bifuza impinduka nziza mu Rwanda tukareba uko hashyirwaho « Guverinoma y’u Rwanda ikorera mu buhungiro » ifite inshingano yo guharanira ko ingoma y’igitugu iyogoje u Rwanda yasezererwa mu maguru mashya hakajyaho ubutegetsi bwa rubanda , bushyizweho na rubanda kandi bukorera inyungu za rubanda. Reka twibutse ko twari twihaye igihe cy’iminsi 15 yo kuganira n’ababyifuza.
4.Uyu munsi nzinduwe no kubamenyesha ko ibiganiro byagenze neza : hari abashyigikiye igitekerezo cyo gushyiraho Guverinoma y’u Rwanda ikorera mu buhungiro ndetse batera intambwe yo kwiyemeza kuyigiramo uruhare. Hari abagaragaje ko igitekerezo bacyemera ariko batiteguye kugira uruhare rugaragara muri iyo Guverinoma. Hari n’abatugaragarije ko basanga ibya Guverinoma atari igitekerezo bashima ko kubera iyo mpamvu batagishyigikiye na gato. Hari n’abifuje ko imishyikarano yakomeza , bakazafata icyemezo bamaze kubona ko iyi Guverinoma ikora neza. Uko byamera kose, muri demokarasi, igetekerezo cya buri wese gikwiye kubahirizwa.
5.Icyo twese duhurizaho ni uko imbaga y’abanyarwanda ibangamiwe cyane n’ubutegetsi bw’igitugu bwa Paul Kagame uherutse guhindura itegekonshinga kugira ngo azapfire ku butegetsi . Niyo mpamvu gukomeza kwituramira byasa no gutererana igihugu mu gihe ahubwo gikeneye kurushaho kugobokwa n’ubwenge bwacu n’amaboko y’abana bacyo.
- Mboneyeho rero akanya ko kumenyesha Abenegihugu bose b’u Rwanda kimwe n’abaturanyi bacu n’umuryango mpuzamahanga ko guhera ku mugoroba w’italiki ya 17 kugeza ku ya 19 Gashyantare 2017, i Paris ho mu Bufaransa hazateranira inama idasanzwe izahuza abashyigikiye « umushinga » wo gushyiraho « Guverinoma y’u Rwanda ikorera mu buhungiro ». Amazina y’abagize iyo Guverinoma na gahunda yayo y’ibikorwa bizatangazwa ku wa mbere taliki ya 20 Gashyantare 2017.
7.Ndasaba Abanyarwanda b’umutima mwiza kuduha icyizere, kudushyigikira no gutera inkunga yose ishoboka iki gikorwa cy’ingirakamaro. Baca umugani mu kinyarwanda ngo « Ak’imuhana kaza imvura ihise ».
Nta wundi rero ubitubereyemo .
Harakabaho Repubulika y’u Rwanda,
Harakabaho igihugu giha abana bacyo bose amahirwe angana
Padiri Thomas NAHIMANA,
Umuyobozi w’Ishyaka ISHEMA,
Umukandida mu matora y’umukuru w’igihugu yo mu 2017.


text:
Indwara y’impyiko n’ikibazo gikomeye kandi gihangayikishije umuryango ni si muri rusange, aho 10% mubatuye kw’isi barwaye impyiko, mugihe 15.8% batuye umugabane w’Afrika aribo bayifite.
Abanyarwanda bafite uburwayi bw’impyiko bangana hagati ya 4% to 24%,
Abafite uburwayi nka diyabete, umuvuduko w’amaraso ndetse n’ubwandu bwagakoko gatera Sida baba bafite ingaruka nyinshi zo kurwara impyiko aho bangana na 32.3%. Mugihe umubyibuho ukabije, kunywa itabi, igitsina, imyaka ndetse n’umuryango ukomokamo nabyo byongera ingaruka zo kurwara impyiko.
Impyiko n’urugingo ruto rufite ishusho nk’iyi gishyimbo, rukora akazi gakomeye, urugero:
- Impyiko ziringaniza imyunyungugu mu maraso nka sodium, potasiyumu, fusufate na calcium, sibyo gusa kuko iringaniza aside mu mubiri
- Impyiko zisohora imyanda, impyiko zikora inkari, zisohokamo imyanda myinshi itandukanye, ndetse nindi myanda ifite ibinyabutabire bya nitrogen
- Impyiko zikora imisemburo iringaniza umuvuduko w’amaraso nka renin ndetse nundi ugira uruhare mw’ikorwa ry’insoro zitukura witwa erythropoietin
- Impyiko ziyungurura amaraso, zikanasubiza mu mubiri ibitagomba gusohoka
Kurwara impyiko bivuze iki ?
Mugihe warwaye impyiko bivuze ko impyiko zawe zitari kubasha gukora akazi zishinzwe neza, akaba ari ukugabanuka mu kuyungurura bituma inyubakamubiri yitwa albumin yagaragara munkari mungano nyinshi. Ikindi giteye inkeke nuko mugihe impyiko zidakora neza imyanda iva mubyo twariye yivanga n’amaraso, ukabibwirwa nuko wumva utameze neza kandi kwishimira ibiryo bikagabanuka.
Ibiribwa wafata gacye cyangwa ukabireka mugihe urwaye impyiko
Kureka ikiribwa runaka burundu biterwa n’ikigero uburwayi bugezeho, gusa Muganga ugufasha yakubwira ibiribwa waba uretse, gusa kubantu bafite ubu burwayi twabagira inama yo gufata ibiribwa bitaza kongera umwanda mu maraso.
Umunyu:
Mu munyu dusangamo sodium ikaboneka mu muribwa bitandukanye ariko cyane cyane mu munyu twongera mu biribwa, za mpyiko zirwaye ntizishobora kuyungurura umunyu myinshi ahubwo wivanga n’amaraso nkuko twabibonye haruguru, bikaba byatuma umuvuduko w’amaraso wiyongera ndetse ibirenge n’akagombambari bikaba byabyimba.
Ibyagufasha kugabanya umunyu:
- Koresha byibuze ikiyiko kimwe cy’umunyu umunsi wose (2500 mg)
- Irinde kongera umunyu mu biribwa
- Irinde ibiribwa biba bifite umunyu urugero: ibiribwa byaguzwe mu maduka, amafi yumishishwe, sosiso,….
Ibiribwa bifite Umunyungugu wa potasiyumu
Nubwo potasiyumu ari nziza cyane mu mubiri aho ifasha mu gukora neza kw’imikaya ndetse n’imyakura ariko kumurwayi w’impyiko nibyiza kugabanya kurya ibiribwa birimo uyu munyungugu wa potasiyumu mu rwego rwo kwirinda kuba umuvuduko w’amaraso wa tumbagira cyane, nibyiza kutarenza ikigero cya 2000 mg ya potasiyumu ku munsi
Ibiribwa bigira umunyungugu myinshi wa potasiyumu wa kwirinda
- Imineke
- Ibirayi
- Avoka
- Inyanya
- Urubuto rwa orange
- Umyembe
- Igihaza
Ibiribwa bifite Umunyungugu wa Fosufate (Phosphate)
Fosufate n’umunyungugu usanzwe ukenerwa mu gukomeza no gukora amagupfa, mugihe impyiko zifite uburwayi ntabwo ziba zigishoboye gusohora hanze uyu munyungugu ahubwo usubira mu maraso akaba ariho hari ingaruka mbi urugero: ukomeza ’imitsi itwara amaraso, kwishimagura, uruhu rwumye, kubabara mungingo ndetse no kugira amagupfa yoroshye.
Ibiribwa bigira umunyungugu myinshi wa fosufate wa kwirinda
- Ibikomoka ku mata (Amata, amavuta y’inka, yawurute)
- Saridine
- Ibishyimbo
- Fanta ya Coca cola
- Inyama y’umwijima
- Amashaza
Ibiribwa bifite ibyubakamubiri (protein) byinshi
Ibiribwa byubaka umubiri ni ngenzi cyane mu mubiri nko gusana imikaya, igisebe. Muri ibyo biribwa harimo inyama z’inka, intama, inkoko, amafi, amagi, amata byose ningero nziza z’ibyubaka umubiri, mugihe ufite uburwayi bw’impyiko, kurya ibyubaka umubiri byinshi bishobora kugutera kumva urembye kurushaho kubera impyiko zidafite ubushobozi bwo gusohora imyanda yose isigazwa n’ibi biribwa.
Kurya ingano iringaniye y’ibyubaka umubiri nibyo bishobora kugabanyiriza akazi impyiko kandi bikagabanya imyanda ishobora kujya mu maraso ikindi tutakwibagirwa nuko ugomba kugabanya ingano y’inzoga wafataga.
Abarwayi b’impyiko akenshi ntabwo baba bahuje ikibazo, kandi imirire igira uruhare runini mukuba wakira iyi ndwara vuba, nibyiza kwegera umuganga w’imirire ukwegereye ku bitaro cyangwa ku kigonderabuzima akagufasha
Ushobora gukoresha iyi application yo muri telephone yitwa Dietup ikagufasha wibereye murugo


text:
Dushyigikiranye twese twatera imbere: Esther avuga ku ndirimbo ye nshya "Ngira nkugire"
Yanditswe na: Ubwanditsi2021-09-03 08:45:30
Umwe mu bari [n’abategarugori] mbarwa mu rw’imisozigihumbi bihebeye ’Inanga’, Esther Niyifasha ni umukristo wamenyekanye mu ndirimbo zihimbaza Imana mu njyana gakondo, hakiyongeraho n’izo yagiye asubiramo cyangwa se yanditse ubwe zose zigaruka ku kubumbatira umuco nyarwanda. Aha twavuga nka: Tumurikire, Shira iyo ntimba, Kibondo cyanjye n’izindi,...
"...Zana italanto yawe nanjye nzane inanga yanjye dufatanye maze tumurike habone..., Erega na Rurema yaturaze umurage w’urukundo...", ayo ni amwe mu magambo agize Ngira nkugire.
Ashimangira ubutumwa bwe yanyujije muri iyi ndirimbo, Esther yatubwiye ko nta ntsinzi yabaho hatariho gutahiriza umugozi umwe. Ati" Dushyigikiranye twese twatera imbere. Iyo umuntu abashije kugira icyo ageraho ntabashe gufasha abari inyuma ye, simbyita ko aba yatsinze byuzuye. Gutsinda byuzuye, wagakwiye no gufasha abandi, wibuke ko hari abababaye niba wagize umugisha wo kurya uyu munsi ukagira n’ibyo usigaza ukibuka ko hari n’abatabashije kubibona ukabafasha. Buri muntu wese akwiye kubaho ariko afite undi yabeshaho, ku kigero umuntu wese ariho hari undi yabeshaho"
Ngirankugire ifite iminota itatu n’amasegonda cumi n’arindwi(3:17), umwihariko wayo ni uko icuranzwe mu buryo bwa African, bikanagaragazwa kandi n’ibikoresho byayigaragayemo, abayibyinnyemo, yewe n’ubutumwa bwayo bukangurira abantu kugirana ubumwe ni ibintu ubona ko biri mu njyana imwe.
Abajijwe niba hari ubumwe n’urukundo rugaragara muri bagenzi be b’abahanzi b’izaririmbiwe Imana, dore ko hari n’abatabura kugaragaza ko ngo naho haba hajya humvikanamo urunturuntu, Niyifasha yadusubije muri aya magambo ati" Sinavuga ko ari ijana ku ijana, ariko ubumwe burahari. Nka 70% cyangwa 80% buriho, kubera ko niba usohoye indirimbo bagenzi bawe bakabyishimira, bakayisangiza, bakagushyigikira, ni ubumwe.
Kandi no gukorera hamwe, mugenzi wanjye tukavuga tuti duterane inkunga dukorane indirimbo iyi n’iyi, mbona ko ari ikintu kiza kandi njye aho bigeze ndabishima, hari aho byavuye hari n’aho bigeze. Navuga ngo birusheho kwaguka cyane!"
Nyuma y’igihe kinini icyorezo cya Covid 19 gihagaritse ibikorwa byinshi ku isi ndetse no mu Rwanda, ku itariki ya 1 Nzeri nibwo inama y’abaminisitire yayobowe n’umukuru w’igihugu Paul Kagame yemeje ko ibitaramo nabyo bigiye gufungurwa. Esther yabwiye Agakiza.org ko nubwo nta serukiramuco cyangwa igitaramo aramenyeshwa ko azacurangamo, ariko ngo yiteguye kuzahita yitabira igihe cyose yatumirwa azakora icyo yahamagariwe.
Ishimwe ku Mana no ku bakurikira ibikorwa bye, n’icyo asaba abakunzi be muri rusange
"Imana iba yaraduhaye impano ariko na none ikakongereraho umugisha wo kugira abo ubiha. Ni umugisha ukomeye kugira abantu bagukunda bakita ku byo ukora, ndabashimira Imana ibahe umugisha. Abakomeje gukora subscribe, abakomeje kureba indirimo zanjye no kuzumva, ni ukuri ndabashimiye cyane Imana ibahe umugisha. Icyo nabasaba(abakunzi be, n’abakurikirana ibikorwa bye)ni ugukomeza kunshyigikira, impano hari aho igera ari Imana ariko Imana ikorera mu bantu. Abo baterankunga rero ndabakeneye kugira ngo bye kuguma aho biri, ahubwo bizamuke no mu rundi rwego"
Niyifasha Esther mu gihe gito amaze akora umuziki uhimbaza Imana mu njyana gakondo, byagaragaye ko ibihangano bye byagiye byakirwa neza kandi bikanyura benshi. Bikaba akarusho iyo urebye uko yishimiwe mu birori bitandukanye yagiye agaragaramo nk’ubukwe asubiramo indirimbo z’abandi zagiye zikundwa hambere, ibintu ubona ko bitanga ikizere gikomeye ku hazaza h’uyu mwali ukora ivugabutumwa mu buryo bwo kuririmba cyane mu njyana gakondo. Kuruhembe rw’imbere hakaza igikoresho gakondo kitwa ’Inanga’.
Reba hano Ngira nkugire - Esther Niyifasha (Official Video 2021)


text:
Inyigisho yo ku wa 21 Nzeli 2013: Mutagatifu Matayo, intumwa
Murayigezwaho na Padiri Cyprien BIZIMANA
AMASOMO: 1º. Ef 4, 1-7.11-13; 2º. Mt 9, 9-13
Duhimbaze uyu Munsi mukuru wa Mutagatifu Matayo Intumwa, tuzirikane ko we na bagenzi be nta kindi bihatiye gukora, usibye gukomeza guteza imbere Umubiri wa KRISTU. Ni ingingo imwe twahisemo kuzirikana none, ingingo twasanze mu isomo rya mbere.
Muri Bibiliya Ntagatifu y’Ikinyarwanda, umutwe wa kane w’Ibaruwa yandikiwe Abanyefezi, wahawe inyi nyito: Gufatanya kungura umubiri wa KRISTU. Ni Pawulo intumwa washishikarije iyo Kiliziya gufatanya kungura umubiri wa KRISTU, abibahamo urugero kuko atigeze adohoka kwitangira ubutumwa n’ubwo yari mu munyururu bwose azira YEZU KRISTU. Yatweretse ko natwe, uko byagenda kose, tugomba guhatana n’aho twanyura mu mahwa y’inzitane kugira ngo tudapfusha ubusa ingabire YEZU KRISTU yaduhaye. Ashaka ko abo yahaye kuba intumwa bamutumikira batijana; abo yahaye kuba abahanuzi bahanure nta bwoba; abo yahaye kuba abogezabutumwa bitabire ubutumwa nta bunyanda; abo yahaye kuba abigisha na bo bitangire umurimo mu ikoraniro nta buhemu.
Mu ntangiriro za Kiliziya, hari amatsinda atatu y’ingenzi yafatanyaga kugira ngo iyogezabutumwa rigende neza: abitwaga intumwa cyangwa abogezabutumwa, bari abatagatifujwe (ababatijwe) bavaga mu mujyi bajya mu wundi bajyanywe no gutangizayo Kiliziya. Pawulo ari muri urwo rwego kimwe n’abandi bose bagiye bashinga Kiliziya nshya aho KRISTU yabaga ataramamenyekana. Mu mvugo ya none, twabita Abamisiyoneri. Undi murimo wari uw’abahanuzi: abo na bo bavaga mu ikoraniro bajya mu rindi bagamije gushishikaza abayoboke. Abo barigishaga bikomeye, bagatota, bakibutsa kandi bagacyaha ibintu byose bibangamiye ubuzima bwa gikristu. Muri iki gihe, abo bahanuzi twabagereranya n’abavandimwe tujya tuvuga ko bafite ingabire yo kwigisha. Bariho kandi biba byiza kubatumira hirya no hino kugira ngo bashishikaze abakristu babongerere agashyuhe mu by’ijuru. Ikindi gice cyari kigizwe n’abashumba n’abigisha: abo ni abavandimwe bagumaga mu makoraniro yabo, bakayobora kandi bagatanga inyigisho zisanzwe batiriwe bajya hirya no hino. Muri iki gihe, abo twabagereranya n’abakuru b’amakoraniro bayayobora kandi bakayashishikaza bisanzwe. Ni na bo bashobora gutumira abandi bavuye kure bazwiho ingabire yo kwigisha kugira ngo amakoraniro yabo ahorane agashyuhe ahore yivugurura.
Abo YEZU KRISTU yahaye ingabire zinyuranye zo kwitangira ubutumwa bahuje amatwara: kumwigana mu bwiyoroshye butuma begerana impuhwe abakene, abatishoboye n’abanyabyaha. Nta mwigishwa w’ukuri urangwa n’ubwirasi. Nk’uko YEZU yabitugaragarije mu Ivanjili, yazanywe n’abarwayi, bo bakeneye muganga. Ntabana na bo byo gukina gusa. Arabegera maze ijambo ababwira rigacengera intimatima y’umutima bagahinduka abana bagana ijuru bagatsinda umwijima. Amatwara nk’ayo, ni yo ahora yungura Umubiri Mayobera wa KRISTU ari wo Kiliziya.
Buri wese muri twe, yibaze icyo amaza buri munsi ingabire YEZU KRISTU yamuhaye. Mbereyeho kungura Umubiri wa KRISTU, cyangwa amatwara yanjye arawudindiza? Dusabe imbaraga zo guhora tubyarira abana benshi Kiliziya ku bwa Roho Mutagatifu.
YEZU KRISTU asingizwe. Umubyeyi Bikira Mariya aduhakirwe. Matayo mutagatifu adusabire mu rugaga rw’abatagatifu bandi twizihiza none ari bo Yonasi, Kasitori, Landelino na Mawura.


text:
IKIGO KIRWANYA UMUCO WO KUDAHANA N’AKARENGANE MU RWANDA
BP 2 - Molenbeek 4Bruxelles, le 30 mai 2002.
1080 BRUXELLES- Tél/Fax:32.81/60.11.13
GSM: 0476.701.569
Kuva Ikigo kirwanya umuco wo kudahana n’akarengane mu Rwanda (Centre de Lutte contre l’Impunité et l’Injustice au Rwanda) cyashingwa taliki ya 18 août 1995, cyakomeje gukora iperereza ku " amashyirahamwe ashinja ibinyoma abantu b’inzirakarengane " (Syndicats de délateurs). Icyo kigo cyakiriye ubuhamya butagira ingano kubyerekeye ayo mashyirahamwe yavutse muli 1994 ashyigikiwe kandi akoreshwa na bamwe mu bategetsi b’inzego nyinshi mu Rwanda. Gahunda yayo rero niyo gufasha abo bategetsi kubonera " ibyaha by’ibihimbano " buli muntu wese bashatse kwikiza cyangwa kwambura umutungo.
Iyo gahunda yubwo bugizi bwa nabi, bumaze imyaka munani yose bukoreshwa mu Rwanda, abategetsi b’ingeli zose bayigezeho bifashishije bamwe mu " bacikacumu b’abatutsi " (rescapés tutsi) bemeye cyangwa bategetswe kuba " ibikoresho " by’irondakoko ".
Kubera ko ayo " mashyiramwe ashinja ibinyoma " biteguye kuyakoresha mu manza za GACACA, niyo mpamvu Ikigo cyacu kiyemeje gushyira ahagaragara ubu " buhamya " bw’umwe mu bacikacumu usobanura ukuntu ibyo gutora abacamanza ba GACACA bihishe ubundi bugizi bwa nabi butegurwa mu Rwanda. Dore rero nimwisomere ubwo buhamya namwe (NB : Twakuyemo amazina yose y’abantu cyangwa imirenge yatuma abakozi ba DMI bamenya cyangwa bajya guhiga aba bantu) :
U B U H A M Y A bw’umucikacumu w’umututsi :
Kuva mu kwezi kwa gatanu 2000 nibwo mu Rwanda twatangiye kumva abayobozi bavuga cyane GACACA bagerageza no kuyicengeza mu baturage. Aha rero mu by’ukuri wabonaga nta muturage ubyumva kuko bavugaga ngo n’abavuye hanze bazatorwa mu nyangamugayo zizayobora iyo GACACA, ukibaza, umuntu utari mu Rwanda 1994 icyo azavuga kikagushobera.
Igihe rero cyarageze, amatora y’abazaca imanza za Gacaca araba. Muri ayo matora, icyiciro cya mbere byari ugutora inyangamugayo zitari munsi ya 30, zitorewe n’abaturage: izi nyangamugayo 30 cyangwa zirenga nazo zagombaga kongera kwitoramo izizakora mu rwego rw’akarere (Komini), mu urwego rw’akagari (segiteri) no mu rwego rw’umurenge (selile). Ubwo rero mu gutora izo nyangamugayo, umuntu wese yumvaga ko inyangamugayo nkuko igisobanuro cyabyo kibivuga ari : umuntu w’umunyakuri Utabogama, wanga umugayo mbese w’indakemwa mu mico no mu myifatire.
Dore rero ikibabaje kandi giteye ubwoba ni uko muli ayo matora hatatowe inyangamugayo nku’uko byari biteganyijwe. Ayo matora ahenshi yayoborwaga n’abayobozi ba Secteur n’amaselile.
Aha kugira ngo mbisobanure neza ndatanga urugero rw’aho njye nari ndi.
Aha abaturage nibo bagombaga gutanga abakandida, ariko wajyaga kubona ukabona nka Konseye (umuyobozi wa segiteri) abwiye nk’umuntu ngo: wowe wagiye imbere ntabwo uri inyangamugayo? Ubwo babaga babiziranyeho, ubwo agahita abwira abaturage ati „kanaka n’inyangamugayo rwose tugomba kumutora!" ubwo urumva ko nta muturage watinyuka kuvuguruza Konseye.
Ikindi, muri abo bantu bose babaga bahagaze imbere y’abaturage bategereje ko abaturage babatoranyamo INYANGAMUGAYO, babaga bavanze, abahutu, abacikacumu n’abaturutse hanze. Nkaho nali ndi naje gusanga mu gutorwa hatowe abacitse kw’icumu, n’abavuye hanze. Bakagerekayo abahutu nka babiri bateganyirijwe kuzashinja gusa. Ibi ndaza kubisobanura hepfo.
Buri mukandida abaturage bagombaga kumushima no kumunenga kugirango abashe kwitwa INYANGAMUGAYO. Ariko icyagaragaye hano n’uko uko kunenga no gushima bitigeze bihabwa agaciro, kuko nkiyo hazaga uwo abo bayobozi bakeneye yarashimwaga, ibyo bamunenzeho ntibabyiteho. Aha natanga urugero muli segiteri.............: umugabo witwa ........ yashyizwe mu nyangamugayo ndetse aratorwa agera mu rwego rwa Komini ...... kandi abaturage bamunengagaho ko yafungishije abantu benshi bazira ubusa ndetse hari n’abamushinjaga ko nawe yagombye gukurikiranwa kuko hari abahutu yishe abaziza ubusa Kandi koko ibi byarabaye kuko nanjye mbizi neza. Hari n’igihe inkotanyi zamufunze mu kwezi kwa kabiri 1995 yishe abantu abataba (abahamba) mu muferege iruhande rw’umuhanda (muli rigole). Icyo gihe ariko baramufunze ari nko kwiyerurutsa kuko byari byagaragaye. Yamazemo icyumweru kimwe baramufungura, nyamara bene abantu bishwe barababuze! Aha umuntu yakwibaza rero niba uyu watoreshejwe muli ubwo buryo navuze haruguru ari inyangamugayo izaca urubanza muri Gacaca. Ubwo se azaruca ate. Abaturage bazemera bate imikirize y’imanza azaca ate ?! Ese hazabamo ukuri? Uyu ............... ni umuhutu ariko nyina n’umututsikazi w’umucikacumu.
Urundi rugero ni urw’umugore „.Z.........." uyu …………ni umugore w’umugabo " N…… ; " uyu mugabo we " N……afungiye muri gezeza ya …....... azira ubuterahamwe. Uyu N.........sinzi niba yarishe cyangwa atarishe, ariko ikigaragara, umugore we Z.......(ni umuhutukazi) yamamajwe na Konseye kugirango azashinje mu rwego rw’umurenge abahutu bo muri segiteri yacu........... Kandi uyu mugore ubona atinya abayobozi b’inkotanyi cyane, mbese aba ahakwa ngo abone ko bwacya kabiri n’ubwo we ntacyo yirega.
Urundi rugero ntanga n’urwanjye: Njyewe namamajwe n’abakozi ba DMI b’abasiviri babifashijwemo na Konseye na Resiponsabule wa selire ntuyemo. Namamajwe nk’umututsikazi wabonye byinshi kandi wiyemeje kuzavugisha ukuri Ubwo ngo „nkazashinja abaturage bo muli iyo segiteri yacu.........(kandi ntabazi rwose kuko ntaharerewe) nabonye bica banasahura". Kandi njye mu byukuri nari nabasobanuriye (abo ba DMI na Konseye) ko aho muli iyo segiteri ............. nari nahaje mu kiruhuko (vacance). Kandi koko ubwicanyi bwatangiye muli ako karere njye mpamaze icyumweru kimwe gusa. Ntabwo rero abaturage baho nari mbazi n’abo nashoboraga kumenya amasura nari ntaramenya amazina yabo. Ikindi n’uko mu gihe cy’itsembabwoko njye nihishe mu bihuru, naho ngereye iwabo wa F......... bene wabo nali nabashije kumenya ni abari muri urwo rugo bampishemo (bamvumbuye mu bihuru nkarengerwa n’umukecuru wanyitiranyije n’undi mwana w’umuhutu. Aliko nyuma yasanze yibeshye aliko akomeza kumpisha). Abo bagiraneza bampishe bose bishwe n’inkotanyi zikimara gufata ako karere. Ubwo se koko muri GACACA nzaca uruhe rubanza?
Ikindi giteye ubwoba : Tumaze gutorwa, igihe cyarageze amahugurwa araba. Muri ayo mahugurwa, amasomo menshi yabaye aya politiki na siyasa n’inkotanyi. Hanyuma hakiyongeraho imyitozo ya Gisirikare nkuko bikorwa mu ngando zose zikorwa mu gihugu. Ku minsi y’imyitozo ya gisilikare batuzinduraga mu rukerera tukajya kwiruka. Byakunanira bakaba banagukubita. Iyo abashyitsi bo hanze bazaga gusura ingando za GACACA, ibikoresho bya gisilikare barabihishaga. Aliko rero ntahantu na hamwe habereye amahugurwa ya GACACA hatari abakozi ba DMI (igituma mbyemeza nuko nabajije abandi batowe mu makomini duhana imbibi nabo bakabinyemeza).
Aba bakozi ba DMI nabo babaga baje nk’abagomba guhugurwa ndetse biyitirira " amaserivisi runaka " ariko babaga bafite akazi kabazanye. Akazi rero kabo bakagaragaje mu gihe wasangaga bashishikariye kumenya abacitsekwicumu n’abahutu bari muri ayo mahugurwa, kumenya abatumva neza FPR no gushakamo abo bazagira „ibikoresho". Ni muri urwo rwego bakoreshaga uburyo bwose bushobotse bakabonana n’abo bashaka nyine (abacitsekwicumu cyane n’abahutu bishwe n’ubwoba) bakatubwira ibyo badukeneyeho kandi aha banatubwiraga ko tubyemera (ibyo badusabye gukora) cyangwa tutabyemera tugomba kuzabikora kuko ngo ni tutabikora no gupfa tuzapfa.
Mu gihe cy’ibyumweru bibiri namaze muli ayo mahugurwa ya GACACA twigaga ibya politiki na siyasa ya FPR, tugahabwa imyitozo ya gisilikare. Ku byerekeye amategeko cyangwa inyigisho zijyanye na GACACA nahavuye ntacyo baratwigisha kuko nta n’abahanga mu by’amategeko n’inkiko bali bakaza kutwigisha. Ikindi navuga twakoze muli iyo minsi nahamaze n’impaka nyinshi twajyaga kubyerekeranye n’ukuntu abacikacumu atali bo bali bakwiriye guca imanza za GACACA. Hari abacikacumu bavugaga bati :„twebwe twarokotse kuko twari twihishe mu bihuru cyangwa mu bagiraneza b’abahutu bemeye kuduhisha no kutugaburira muli iyo minsi y’ubwicanyi. Mu by’ukuri iyo wihishe ntushobora kubona cyangwa kumenya ibyabereye hirya no hino mu karere wali utuyemo cyangwa wihishemo. Twebwe abihishe ntacyo twabonye uretse ibyo twabwiwe tuvuye mu bwihisho. Abahutu b’inyangamugayo batishe nibo bonyine bashoboye kubona uko ubwicanyi n’ubusahuzi bw’interahamwe bwagenze. Nibo rero bashobora guca imanza neza. Ubwo se murabona abacikacumu tuzaca imanza za GACACA duhereye hehe".
Hari n’abacikacumu bagize bati : „ko tureba hatowe n’abantu bavuye za Bugande, muli Kongo cyangwa mu Burundi, aba bo bazaca imanza z’ibyabaye batari bari mu Rwanda?".
Kuli ibyo bibazo byose twabajije, twahawe igisubizo giteye ubwoba. Bamwe mu bashinzwe kuduhugura muli politiki na siyasa ya FPR badushubije muli make bagira bati : „ikingenzi mwebwe musabwe gukora n’ugushinja abahutu ubwicanyi, nicyo tubatezeho. Naho ku byerekeye abahutu bashobora kuzaharenganira ntacyo bitwaye kuko n’abatutsi bishwe bali inzirakarengane. Ubwo n’abahutu igihe cyabo cyo kurengana kizaba kigeze, ntakundi byagenda"
Ndangije ubu buhamya bwanye nibaza ibibazo bikulikira:
- Ko mbona batwamamaje turi abacikacumu ku ngufu bakaba banadusaba kuzacira imanza abantu dukurikije ibyo dusabwa n’abakozi ba DMI, ba Konseye cyangwa n’abandi bambari ba FPR, twe tuzakatirwa nande bimaze kugaragara ko twarenganije inzirakarengane?
- Aho twebwe abo bakozi ba DMI n’abo bayobozi b’uturere ntibazaduhindukirana natwe bakaturyoza amakosa badukoresheje?
- None mbese byose byaba ali uburyo abategetsi bavuye hanze baba bitwaza kugirango, tubanze duhitane inzirakarengane noneho natwe bazaduhitane byitwa ko baduhannye batuziza ko twahohoteye inzirakarengane? Bikazamera nk’ibyo baryoza Prezida Pasiteri BIZIMUNGU kandi yarakurikizaga amategeko n’amabwiriza Kagame yabaga yamuhaye.
Hambere numvise ko hari umuntu w’umuhutu waje kunigwa n’abagizi ba nabi bamuziza ko ngo yatowe mu bya GACACA kandi ngo „batazi neza niba azababera igikoresho" nkuko babyifuza. Ubwo twe abacikacumu tuzi urudutegereje ali uruhe?
Umuyobozi mukuru ushinzwe ibya GACACA musabye kuzansubiza abinyujije aho azashaka.
Byakiriwe kandi byandukurwa n’Umuhuzabikorwa w’Ikigo, MATATA Yozefu.
IKIGO KIRWANYA UMUCO WO KUDAHANA
N’AKARENGANE MU RWANDA
BP 2 - Molenbeek 4Bruxelles, taliki 1 kamena 2002.
1080 BRUXELLES- Tél/Fax:32.81/60.11.13
GSM: 0476.701.569


text:
Umugabo Nzeyimana Zacharie, yikoreraga ku giti cye, akaba yari afite Pharmacie mu Karere ka Rusizi umugi wa Kamembe.
Igihe abarwanyi b’umutwe wa FLN bagabaga ibitero mu nkengero za Nyungwe yaje gushinjwa gukorana na FLN no kubagemurira imiti, ibyo kurya n’ibindi bakeneraga.
Yafashwe ku manywa y’ihangu na Police, ivuga ko igiye kumubaza, ariko kuva icyo gihe ntiyigeze yongera kuboneka cyangwa ngo Police igaragaze aho yamufungiye, amezi n’amezi akaba amaze kwihirika.
Yashakanye na DUSENGE JEANNETTE, akaba ashinzwe imirimo y’inama njyanama mu Karere ka Nyamasheke kandi bakaba bari bafitanye abana babili. Uyu mugore yageze ahashoboka hose kugira ngo amenye irengero ry’umugabo we ariko ntabwo yigeze abasha kumenya aho umugabo we yaba afungiye cyangwa ngo yerekwe umurambo we.
Igihe yageraga kwa Kabarebe, yamuteze amatwi yitonze, arangije aramubwira ngo :”subira iwawe utuze ntuzongere kumutegereza”.
Amakuru yageze ku butasi bwacu, Nzeyimana Zacharie akimara gufatwa, yafungiwe kuri Police I Kamembe, ahakurwa n’ijoro ajyanwa ku birindiro by’ingabo z’u Rwanda muri Nyungwe akaba yarahaswe ibibazo byinshi, anakorerwa iyicarubozo ryo mu rwego rwo hejuru.
Yahamaze iminsi ibili, yimurirwa I Kigali, afungirwa I Kami igihe kitari gitoya akaba yari mu maboko ya Lieutenant Kamali, akaba ari nawe wamukoreye ubugome bwose bubaho.
Uyu mugabo Nzeyimana Zacharie hari abantu benshi yageze mu maboko harimo General Major Alexis Kagame ushinzwe ingabo mu Burengerazuba bw’u Rwanda.
Nzeyimana Zacharie yakuwe I Kami ku wa gatanu tariki ya 3 Mutarama 2020 agarurwa ku birindiro by’ingabo z’u Rwanda muri Nyungwe. Ikibazo nyamukuru bamubazaga, ni hehe ingabo za FLN zibika ibikoresho, intwaro, imyenda n’ibindi. Bo bibwiraga ko kuba atarasubije iki kibazo, ari ubushake, ariko ukuri ni uko nta kintu na kimwe yari abiziho. Icyari gisigaye, ni ugushakisha ubundi buryo: “abana be akunda cyane”
Ku cyumweru tariki ya 05/01/2020 abana be babili barabuze, abo bana ni IGANZE Ntwali Shalom na Murasa Valentin bafite imyaka 6 na 9 babuze mu masaha ya mu gitondo, batwawe n’imodoka ikoreshwa n’iperereza rya gisilikali mu Burengerazuba yarimo abasilikali batatu bose bambaye civili ndetse n’ushinzwe DASSO mu Karere ka Nyamasheke witwa Innocent, babajyana muri Nyungwe aho Se ubabyara yari afungiwe.
Bakimugezaho abo bana, bamubwiye ko barabica niba atabafashije ngo abahe amakuru bakeneye. Igisubizo cyakomeje kuba cya kindi, ntaho yari gukura ibikoresho bya gisilikali yari kubereka ngo byibura akize ubuzima bwe n’ubw’abana be akunda.
Baje gusanga ababwiza ukuri, agomba kurekurwa ndetse n’abana be bagasubira mu rugo. Ikibazo, iyicarubozo yari yarakorewe nta muntu wari kwizera ko atari kuzabisobanurira abantu ndetse n’incuti ze. Ubwo we kurekurwa byari bivuyeho hasigaye ikibazo cy’abana.
Abana b’imyaka 6-9, icya mbere bari kubwira nyina ko babonye Se, bakamubwira ko afitwe n’abasilikali, bakanamubwira inzira yose banyuzemo n’uwabatwaye, inkuru ikaba kimomo.
Ingabo za RDF zafashe umwanzuro mubi wo guhotora abo bana, babisaba ushinzwe DASSO mu Karere ka Nyamasheke, nyuma yo kubica bajya kubata mu kiyaga cya Kivu.
Imirambo yabo yabonetse ireremba mu mazi, kuwa mbere tariki ya 06/ Mutarama 2020. Kuva icyo gihe kugeza ubu umubyeyi ubabyara akaba yarahahamutse, ndetse na we akaba atizeye ko ubuzima bwe buzakomeza mu Rwanda. Imana yakire aba baziranenge.
Source: https://ubutasi.wordpress.com/2020/11/08/urupfu-rubabaje-rwabana-ba-nzeyimana-zacharie-bajugunywe-mu-kivu/